Perjumpaan berkaitan isu jenayah seksual kanak-kanak, esok - Azalina

KOTA TINGGI, 7 Januari - Kerajaan akan mengadakan perjumpaan dengan pasukan khas dan Badan Bukan Kerajaan (NGO) esok, berkenaan isu jenayah seksual kanak-kanak dalam negara termasuk menaik taraf elemen dalam Akta Kesalahan-kesalahan Seksual Terhadap Kanak-kanak 2017.  Menteri di Jabatan Perdana Menteri (Undang-undang dan Reformasi Institusi) Datuk Seri Azalina Othman Said berkata antara elemen yang akan dikaji ialah elemen perolehan maklumat daripada kanak-kanak.  Pihaknya juga sedang mengkaji elemen tekanan dihadapi saksi kanak-kanak daripada keluarga mereka, yang memaksa kes ditarik balik serta elemen pemahaman kanak-kanak terhadap protokol siasatan kes jenayah.  Elemen pemahaman tersebut ditekankan, susulan kes seorang polis berpangkat inspektordidakwa merogol seorang remaja perempuan semasa melakukan siasatan kes di Bilik Pegawai Penyiasat Jenayah Ibu Pejabat Polis Daerah (IPD) Yan, Kedah pada 28 Disember lalu.

"Sekarang ini kita tengok ada beberapa kelonggaran lah yang perlu kita kemas kini, itu daripada segi proses kanak-kanak tersebut, sebab saya tengok banyak kes kes jenayah seksual, charges tu, bukan saja bawah akta kanak kanak, tapi juga bawah akta jenayah seksual kanak kanak dan bawah kanun keseksaan," kata Azalina di sini. Azalina juga berkata, bawah portfolio beliau akan memperkenalkan komisioner kanak-kanak baharu yang telah mendapat persetujuan Perdana Menteri dan akan mengadap Yang Di-Pertuan Agong dalam satu tarikh yang akan ditetapkan.  Pesuruhanjaya kanak-kanak juga diharap dapat bergerak sebagai badan bebas, memainkan peranan bagi memberikan kefahaman mendalam berkenaan prosedur siasatan kes jenayah kanak-kanak khusus di sekolah.


Peneroka tanaman getah Felda mula dapat bayaran bulan ini

KUALA LUMPUR, 7 Januari- Lembaga Kemajuan Tanah Persekutuan (Felda) akan menyalurkan Bantuan Musim Tengkujuh (BMT) berjumlah RM9.7 juta bermula bulan ini hingga Mac depan kepada kira-kira lebih 12,000 peneroka tanaman getah Felda yang layak.Setiap peneroka berkenaan akan menerima bantuan bernilai RM800 yanag akan disampaikan dengan tiga fasa.Fasa pertama bermula pada bulan ini, fasa kedua pada Februari dan fasa ketiga pada bulan Mac.Jabatan Komunikasi Strategik Felda dalam kenyataan berkata bayaran fasa serta kedua, masing-masing melibatkan nilai RM300 manakala fasa ketiga RM200.Semua bayaran tersebut akan dibuat secara terus ke akaun bank peneroka terlibat.Peneroka tanaman getah yang layak terdiri daripada mereka yang menghantar hasil ke pusat mengumpul getah Felda.Selain itu, peneroka yang tiada hasil kerana isu buruh atau serangan penyakit pokok getah dan dalam tempoh tanam semula bersama Felda.Bantuan diharap dapat meringankan beban peneroka tanaman getah yang terjejas ketika musim tengkujuh serta mencerminkan komitmen Felda untuk terus memberikan bantuan secara bersasar kepada kategori peneroka yang terkesan.


Orang ramai setuju batal kemudahan bekas menteri

SEREMBAN, 7 Januari- Membatalkan kemudahan kereta bekas menteri adalah langkah penjimatan yang sewajarnya kerana ia tidak melibatkan perlembagaan dan dapat dilaksana sekali gus peruntukan tersebut dapat disalur untuk kebajikan rakyat.

Mengulas mengenai pemansuhan atau pengurangan pencen anggota kabinet, mereka cakna ia termaktub di dalam Perlembagaan Persekutuan yang memerlukan penelitian dan rujukan daripada banyak pihak.  Jelas pesara Dasmi Mustafa yang ditemui pemberita; "saya berpendapat lagi baik sekiranya lebihan duit digunakan untuk rakyat. tidaklah berlaku pembaziran."Bagi pekerja awam Muhamad Syazwan Sidek berkata, pemotongan elaun itu merupakan satu langkah kecil namun; "memberi kesan kepada rakyat yang sedang mengalami kos sara hidup yang tinggi selain membantu pertumbuhan ekonomi negara." Pandangan berkenaan langkah penjimatan tersebut turut mendapat perhatian peniaga Joharin Md Yusop, "saya amat setujua dengan apa yang talah dicadangkan oleh Perdana Menteri. Ia juga mungkin dapat mengurangkan beban rakyat pada ketika menghadapi keadaan ekonomi mencabar." Selain itu, menurut peniaga Mohamad Nazmi Shamsul, "mungkin perkara ini tidak dapat dilaksanakan dalam masa terdekat, namun boleh dilakukan secara beransur-ansur atau secara berperingkat. Saya rasa tiada masalah untuk ia dilaksanakan."


Pelantikan Setiausaha Kewangan Sarawak dalam LHDN perlu dibentang di Parlimen

SIBU, 7 Januari- Timbalan Perdana Menteri Datuk Seri Fadillah Yusof berkata, satu proses berkaitan pindaan undang-undang bagi pelantikan Setiausaha Kewangan Negeri Sarawak dalam Lembaga Hasil Dalam Negeri (LHDN) perlu dibentang di parlimen.Menurutnya tindakan itu bagi mendapatkan kelulusan bagi pelantikan tersebut.Jelas Fadillah, buat masa ini wakil tersebut bukan daripada penjawat awam.Namun beliau berpendapat sekiranya lantikan berkenaan daripada setiausaha kewangan negeri, ia lebih sesuai bagi memastikan kerahsiaan terjamin.  Tambahnya, jawatankuasa teknikal dipertanggungjawab menguruskan perkara berkenaan. Beliau berkata demikian kepada pemberita semasa melakukan tinjauan mesra di Pasar Sentral Sibu.


Pes asam pedas dan rendang betawi, resipi ‘Air Tangan Tengku Ampuan Pahang’

BENTONG, 7 Januari - Raja Permaisuri Agong Tunku Hajah Azizah Aminah Maimunah Iskandariah berkenan melancarkan pes asam pedas dan rendang betawi yang dihasilkan penghuni penjara inspirasi daripada buku resipi ‘Air Tangan Tengku Ampuan Pahang’. Tunku Azizah ketika bertitah menzahirkan penghargaan kepada penghuni penjara yang mencuba resipi daripada buku masakan baginda dan bersedia untuk berkongsi pelbagai resipi lain di masa akan datang. "Terima kasih kerana mencuba resipi daripada buku masakan saya dan menjual produk itu. Saya terima mereka (penghuni penjara) sebagai kawan untuk mengajar, sebelum ini saya dah kongsi enam resipi biskut dan semalam enam lagi selain kek coklat ‘marble’. "Ada banyak lagi yang boleh dipelajari ketika berada di dalam penjara antaranya belajar menenun,” titah baginda yang merupakan Penaung Diraja Seni dan Kraf Jabatan Penjara.Baginda bertitah demikian selepas melancarkan pes asam pedas dan rendang betawi di Pusat Vokasional Industri Bentong, Kompleks Penjara Bentong di sini, yang turut dihadiri Timbalan Ketua Setiausaha (Dasar dan Kawalan) Kementerian Dalam Negeri Datuk Mohamad Fauzi Md Isa dan Ketua Pengarah Penjara Datuk Nordin Muhamad. Dalam pada itu, sebanyak lapan prospek menerima pes Asam Pedas dan Rendang Betawi bagi tujuan pengkomersialan serta dipasarkan.  Pes tersebut diterima Resort World Genting, Tanah Aina Resort, Lemang To’ki, Datin Shimah Katering, Go Bang Maju, Koperasi Jabatan Penjara Malaysia, Segi Seri Group dan Galeri Jualan My Pride. Penyedian pes asam pedas dan rendang betawi melibatkan lima staf serta lebih 30 penghuni yang sedang mengikuti Program Pembangunan Insan (PPI) Fasa Tiga dan dipilih berdasarkan kebolehan serta kreativiti masing-masing.

(Pes itu setakat ini boleh didapati di Galeri Jualan My Pride danKoperasi Jabatan Penjara Malaysia pada harga RM7 bagi pek 150 gram)

Selain itu, pes makanan ini juga mematuhi standard piawaian daripada Skim Pensijilan Makanan Selamat Tanggungjawab Industri (MeSTI) yang ditetapkan oleh Kementerian Kesihatan dan Halal dari Jabatan Kemajuan Islam Malaysia (JAKIM). Pada majlis itu, baginda turut berkenan meluangkan masa melawat bengkel tenun Penjara Bentong.


Etiqa Family Takaful peruntuk zakat lebih RM20 juta tahun lalu

PASIR MAS, 7 Januari- Etiqa Family Takaful memperuntukkan zakat sebanyak RM20.5 juta sepanjang tahun lalu yang memfokuskan amal jariah dan pembangunan ummah di seluruh negara.  Menurut Ketua Pegawai Eksekutif Etiqa Family Takaful Berhad, Zafri Ab Halim sebahagian daripadanya diserahkan kepada Majlis Agama Islam Negeri, manakala selebihnya disampaikan secara terus melalui kerjasama dibuat bersama Badan Bukan Kerajaan (NGO). "Zakat berkenaan diagihkan dalam pelbagai bentuk termasuk serahan pengangkutan van jenazah atau kepada pusat tahfiz selain membaik pulih infrastruktur masjid atau surau," katanya kepada pemberita pada Majlis Penyerahan Van Jenazah dengan kerjasama Islamic Aid Malaysia di Masjid Gelang Mas, Mukim Banggol Naim, di sini.Mengulas lanjut, Zafri berkata sepanjang tahun lalu, pihaknya memperuntukkan RM280,000 wang zakat untuk membeli dua buah van untuk dijadikan van jenazah serta pengangkutan kepada pelajar sekolah tahfiz.

(Zafri berkata sepanjang tahun lalu, pihaknya memperuntukkan RM280,000 wang zakat untuk membeli dua buah van untuk dijadikan van jenazah serta pengangkutan kepada pelajar sekolah tahfiz)

Pada masa sama, menerusi Tanggungjawab Sosial Korporat dilaksanakan, ia turut memfokuskan golongan wanita dengan penyediaan van bergerak untuk masuk ke kampung bagi menawarkan khidmat pemeriksaan kanser secara percuma.


Pelaksanaan subsidi tarif elektrik, projek perintis subsidi bersasar

KUALA LUMPUR, 7 Januari- Pelaksanaan subsidi tarif elektrik dilihat sebagai projek perintis kepada subsidi bersasar yang akan digunakan semua pihak.Penganalisis Ekonomi, Universiti Kuala Lumpur, Profesor Dr Aimi Zulhazmi Rashid berkata peruntukan bernilai RM10.76 bilion itu mudah dikawal kerana pembekalannya hanya melibatkan pihak Tenaga Nasional Berhad (TNB).Namun, pelaksanaannya perlu diperincikan lagi bagi mengelakkan pemberian subsdisi kepada pihak yang tidak terkesan.

(Namun, pelaksanaannya perlu diperincikan lagi bagi mengelakkan pemberian subsdisi kepada pihak yang tidak terkesan)

"Perkara tersebut perlu dilihat secara lebih dalam lagi, kalau subsidi berkenaan terlalu pukal mungkin orang kaya turut menikmati subsidi elektrik itu sendiri. Hal itu harus diperincikan lagi, dalam membantu meringankan beban mereka yang memerlukan," katanya ketika ditemu bual pemberita secara talian dalam Program Selamat Pagi Malaysia di Angkasapuri, di sini.


Kaedah pelepasan telur nyamuk Aedes berWolbachia, cegah kes demam denggi - JKNP

KUANTAN, 7 Januari- 876,400 biji telur nyamuk Aedes berWolbachia telah dilepaskan Jabatan Kesihatan Negeri Pahang (JKNP) di dua lokaliti dalam daerah Kuantan sehingga hari ini.Tindakan itu bagi mencegah dan mengawal jangkitan kes demam denggi.  Ia melibatkan 582,400 biji telur di PPRS Pinggiran Putra menerusi tujuh siri pelepasan, dan sebanyak 298,000 biji telur di Taman Impianku melalui lima siri pelepasan, sejak 6 Oktober 2022.  Menurut Pengerusi Jawatankuasa Kerja Raya, Pengangkutan dan Kesihatan Negeri Pahang, Datuk Mohammad Fakhruddin Mohd Ariff, tahun lalu, PPRS Pinggiran Putra tidak merekodkan sebarang kes demam denggi selepas pelaksanaan projek berkenaan berbanding enam kes sehingga 18 Ogos 2022.  Keputusan sama turut dicatatkan di Taman Impianku apabila tidak merekodkan sebarang kes demam denggi.  “Pelepasan Aedes berWolbachia pertama di negeri Pahang bermula pada 6 Oktober 2022. Sebanyak 14 siri pelepasan telur Aedes berWolbachia akan dilakukan di setiap lokaliti. Tempoh pelaksanaan projek pelepasan ini ialah selama dua tahun lima bulan dan dijangka selesai pada bulan Mac 2025," kata Fakhruddin kepada pemberita RTM pada program Projek Pelepasan Nyamuk Aedes berWolbachia di Taman Impianku, Kuantan.

(Pengerusi Jawatankuasa Kerja Raya, Pengangkutan dan KesihatanNegeri Pahang, Datuk Mohammad Fakhruddin Mohd Ariff)

Pengarah Kesihatan Pahang, Datuk Dr Nor Azimi Yunus berkata sehingga 6 Januari 2023, kadar penetasan nyamuk Aedes berWolbachia di kedua-dua lokaliti ini adalah sangat baik iaitu melebihi 90%.  “Kita harapkan dengan projek ini, kita boleh mengawal demam denggi di dua lokaliti ini. Jadi, kita mulakan di dua lokaliti ini dahulu kemudian kalau berjaya, kita akan mulakan di lokaliti lain dan daerah lain pada masa akan datang," tambah Nor Azimi kepada pemberita RTM. Berdasarkan kajian rintis di Selangor dan Wilayah Persekutuan Kuala Lumpur, sehingga kini, projek yang telah bermula di Malaysia sejak tahun 2019 melibatkan tujuh negeri termasuk Pahang itu terbukti berjaya menunjukkan penurunan kes demam denggi antara 40% hingga 80%. Rekod tahun lalu menunjukkan sebanyak 976 kes demam denggi dilaporkan di Pahang berbanding 428 kes bagi tempoh sama pada tahun 2021 iaitu peningkatan sebanyak 548 kes dengan satu kematian dilaporkan bagi tahun 2022 berbanding tiga kes kematian pada 2021.


Projek pembinaan Kompleks Mahkamah Johor Bahru dijangka diteruskan

KOTA TINGGI, 7 Disember- Projek pembinaan Kompleks Mahkamah Johor Bahru di Iskandar Puteri yang tergendala lima tahun lalu dijangka diteruskan.  Menteri di Jabatan Perdana Menteri, Datuk Seri Azalina Othman Said menaruh harapan tinggi terhadap rancangan tersebut kerana Johor tidak mempunyai kompleks mahkamah besar yang terletak di daerah pentadbiran. "Projek tersebut secara tidak langsung, dapat melengkapkan status Iskandar Puteri, sebagai Pusat Pentadbiran Negeri Johor," katanya kepada pemberita pada Pelancaran Pejabat Bergerak Parlimen Pengerang di Bandar Penawar, di sini. Kos pembinaan kira-kira RM300 juta. Pihaknya akan mengadakan lawatan ke tapak cadangan bersama Menteri Besar Johor, dalam masa terdekat.

(Pihaknya akan mengadakan lawatan ke tapak cadangan bersama Menteri Besar Johor, dalam masa terdekat)

Sementara itu, mahkamah sesyen dan majistret baharu Pengerang di Bandar Penawar di sini sedang dibina dan dijangka siap tahun depan.


Fadillah lawat Sibu, usaha tingkatkan ekonomi dan pembangunan masyarakat

SIBU, 7 Januari- Peluang pemilikan rumah mampu milik untuk generasi muda di Sibu akan diusahakan kerajaan meski menelan kos yang tinggi untuk melaksanakannya.Ini kerana Sibu terkenal dengan keadaan tanah paya gambut yang menyukarkan proses pembinaan segera.Demikian kenyataan daripada Timbalan Perdana Menteri, Datuk Seri Fadillah Yusof.Datuk Seri Fadillah kini berada di Sibu untuk lawatan kerja rasminya selepas dilantik sebagai Timbalan Perdana Menteri.Sibu dipilih sebagai destinasi pertama selain merupakan tempat kelahiran pemimpin itu dan berhasrat untuk bertemu dengan komuniti setempat."Sudah pasti, saya kena pegi seluruh Malaysia cuma saya memilih Sibu kerana saya dilahirkan di sini, membesar di sini. Inilah tempat asal usul saya. Namun, ini tidak bermakna 100% akan diberikan ke Sibu, tidak. Saya kena memberi tumpuan ke kawasan lain juga,” kata Fadillah kepada pemberita RTM selepas bersarapan bersama-sama hampir 200 lebih jemaah Masjid di Sibu.  Terdahulu, Datuk Seri Fadillah menunaikan solat subuh di Masjid An-Nur dan menziarahi Makam Rosli Dhobi.

(Timbalan Perdana Menteri, Datuk Seri Fadillah Yusof menziarahi Makam Rosli Dhobi/Foto FB Menteri)


PUTRAJAYA, 7 Januari- Diplomat tertinggi Malaysia dan Korea Selatan menyatakan komitmen untuk mengukuhkan lagi hubungan rapat antara kedua-dua negara.Wisma Putra menerusi akaun Twitter rasmi memaklumkan Menteri Luar, Datuk Seri Dr Zambry Abd Kadir dan rakan sejawatannya dari Korea Selatan, Park Jin sepakat menyuarakan komitmen itu menerusi perbualan telefon.Kedua-dua pihak bertukar-tukar pandangan mengenai hubungan bilateral Malaysia-Korea Selatan dan membincangkan pelbagai isu serantau serta antarabangsa yang mempunyai kepentingan bersama."Perbincangan itu antara lain menyentuh mengenai memperkukuh hubungan dalam industri pertahanan dan infrastruktur."Park turut memuji kerjasama terdahulu kedua-dua negara dalam pelbagai bidang sejak menjalin hubungan diplomatik pada 1960," menurut twit tersebut.Menteri Luar Korea Selatan turut menjelaskan mengenai strategi Indo-Pasifik Korea Selatan yang diumumkan baru-baru ini dan visi negara itu untuk mengukuhkan hubungan dengan negara-negara anggota ASEAN.

(Malaysia-Korea Selatan bincang kerjasama perkukuh hubungan bilateral)


Warga emas ditemukan mati dalam kereta

KOTA SAMARAHAN, 7 Disember- Seorang lelaki warga emas ditemukan mati di dalam kenderaan jenis pacuan empat roda di Pusat Jantung Hospital Umum Sarawak, di sini.Menurut laporan Pusat Gerakan Operasi Jabatan Bomba dan Penyelamat Malaysia (JBPM) Negeri Sarawak, mangsa, Su Leh Ngii, 60 tahun disahkan meninggal dunia di tempat kejadian oleh pihak hospital."Sebuah jentera dengan Unit Bantuan Perkhidmatan Kecemasan bersama sembilan anggota dikerah ke lokasi kejadian sejurus menerima panggilan daripada orang awam pada pukul 3.30 petang semalam," katanya.Pihak bomba menggunakan peralatan dan perkakas khas untuk membuka tombol pintu kereta bagi mengeluarkan mangsa.

(Pihak bomba menggunakan peralatan dan perkakas khas untuk membuka tombol pintu kereta bagi mengeluarkan mangsa)

Mayat kemudian diserahkan kepada pihak polis untuk tindakan lanjut.


Tambah bas perantara, usaha lancarkan operasi perkhidmatan aerotrain di KLIA

KUALA LUMPUR, 7 Januari- Perkhidmatan bas perantara akan ditambah bagi mengatasi isu kelewatan disebabkan operasi terhad perkhidmatan aerotrain di Lapangan Terbang Antarabangsa Kuala Lumpur (KLIA). Jelas Menteri Pengangkutan menerusi hantaran di Facebook, pihak Malaysia Airports (MAHB) telah memutuskan untuk menaik taraf sistem dan membeli set aerotrain baharu. Bagaimanapun ia dijangka beroperasi dalam tempoh 24 bulan.Selain bas perantara, antara langkah mitigasi yang diambil adalah termasuk lebih banyak pesawat jenis 'wide body' seperti A350 dibenarkan meletak kenderaan di Terminal Utama tertakluk kepada kekosongan ruang letak pesawat.Semua staf MAHB dan petugas lapangan terbang di terminal satelit hanya dibenarkan menggunakan bas perantara kecuali krew penerbangan.Lebih ramai kakitangan juga akan ditempatkan di kawasan tumpuan bagi membantu pergerakan penumpang. Buat masa ini, hanya satu sahaja aerotrain beroperasi menghubungkan bangunan terminal utama dan bangunan satelit berikutan satu lagi set berdepan masalah teknikal.

(Menteri Pengangkutan, Anthony Loke/Foto FB Menteri)


Batik Air tawar 35 penerbangan tambahan bersempena perayaan

(Anthony Loke menerima cenderamata daripada Datuk Chandran Rana Muthy selepas melancarkan penerbangan tambahan ke Sabah dan Sarawak oleh Batik Air/BERNAMA)

SEPANG, 7 Januari- Batik Air menawarkan 35 penerbangan tambahan bersempena perayaan dengan kadar tetap ke Kuching dan Kota Kinabalu, menurut Menteri Pengangkutan, Anthony Loke Selain itu, 42 penerbangan tambahan turut disediakan dari Subang Skypark ke Johor Bahru, Pulau Pinang, Kota Bharu dan Langkawi."Untuk Kuching, tambang ditetapkan pada RM299 dan untuk Kota Kinabalu RM399 untuk seluruh penerbangan tersebut. Ini untuk penerbagan tambahan. Saya ucapkan terima kasih kepada Batik Air kerana menyambut saranan kerajaan untuk menyokong agenda kita supaya kita bersama-sama dapat menangani isu kenaikan tambang tiket," kata Anthony ketika bercakap dalam sidang media di Majlis Pelancaran Destinasi Baharu Batik Air ke Tokyo, Sapporo dan Osaka serta Pelancaran Penerbangan Tambahan ke Sabah dan Sarawak bersempena Tahun Baharu Cina, di sini.Dalam majlis sama, Batik Air turut melancarkan destinasi baharunya iaitu Tokyo, Sapporo dan Osaka berdasarkan permintaan yang tinggi dan potensi pertumbuhan ekonomi Malaysia.Pelancaran tiga destinasi ini akan mengukuhkan perdagangan dan pelancongan antara Malaysia dengan Jepun serta kepakaran dalam semua bidang.

(Anthony Loke bercakap kepada pemberita ketika sidang media selepas melancarkan penerbangan tambahan ke Sabah dan Sarawak oleh Batik Air dan destinasi baharu ke Jepun/BERNAMA)


Dua maut kereta terjunam dalam parit

IPOH, 7 Januari- Dua lelaki maut selepas kenderaan yang mereka naiki terhumban ke dalam parit berhadapan Balai Bomba dan Penyelamat Meru Raya di sini awal pagi tadi. Jurucakap Balai Bomba dan Penyelamat Meru Raya berkata pihaknya menerima panggilan kecemasan kejadian itu pada pukul 5.19 pagi."Kereta jenis Honda Accord dinaiki kedua-dua mangsa mengalami remuk di bahagian hadapan dan pihak bomba menggunakan peralatan khas bagi mengeluarkan mangsa yang tersepit. "Kedua-dua mangsa telah disahkan meninggal dunia oleh pegawai perubatan yang hadir dan pihak bomba berjaya mengeluarkan mayat mangsa 30 minit kemudian," katanya dalam satu kenyataan hari ini.

Seorang daripada mangsa dikenali sebagai R Dhaarnish, 29, manakala seorang lagi tidak dapat dikenal pasti identitinya.Operasi tamat sepenuhnya pada pukul 7.44 pagi. - BERNAMA


Anwar beri signal jelas badan kehakiman jalankan tugas dengan bebas, profesional

KUALA LUMPUR, 6 Januari- Ketua Hakim Negara dan badan kehakiman perlu diberi ruang untuk menjalankan tugas mereka dengan bebas dan profesional berlandaskan fakta dan hukum, kata Perdana Menteri, Datuk Seri Anwar Ibrahim.

Beliau berkata ini penting bagi memberi signal yang jelas kepada rakyat bahawa terdapat pengasingan kuasa di antara legislatif, eksekutif dan badan kehakiman dalam menjalankan tugas mengikut kapasiti masing-masing.

“Saya rasa tidak harus perdana menteri itu mencalonkan hakim yang senang dengan dia, walaupun ada satu dua yang saya rasa patut teliti semula, tapi saya fikir lebih baiklah saya beri signal yang jelas beri ruang kepada Ketua Hakim Negara dan badan kehakiman untuk menjalankan tugas mereka dengan bebas dan profesional berlandaskan fakta dan hukum, bukan kerana nafsu, kemarahan ataupun puak,” katanya dalam temu bual Naratif Khas Bersama Perdana Menteri di Radio Televisyen Malaysia (RTM) malam ini.Beliau berkata badan kehakiman yang dulunya tidak diragui dan tidak mungkin disangkal, dianggap berkompromi di bawah penguasaan eksekutif, selain pandangan Majlis Peguam Malaysia dan Suruhanjaya Juri Antarabangsa (ICJ) yang menganggap ada kepincangan dan kelemahan dalam badan kehakiman.

“Tapi kita lihat dalam beberapa tahun kebelakangan ini, ada perubahan dan pelantikan badan kehakiman umpamanya, saya belum pernah campur satu pelantikan pun sekali. Saya ikut proses Suruhanjaya Pelantikan Kehakiman (JAC) dan kemudian Ketua Hakim Negara mengemukakan (nama) dan saya terima,” katanya. Mengenai isu rasuah dan integriti, Anwar berkata beliau telah memberikan kelonggaran kepada Suruhanjaya Pencegahan Rasuah Malaysia (SPRM) untuk bertindak menyiasat sepenuhnya, bermula dari peringkat atasan. "Saya beritahu kepada pihak penguatkuasaan harus tegas tidak kira ...(sesiapa pun) dan kepada rakan-rakan Jemaah Menteri pun, saya setiap minggu pesan bahawa saya tidak pertahankan andai kata ada kesilapan ataupun bukti tentang amalan memunggah kekayaan negara,” katanya.

Beliau juga berkata berdasarkan kes di negara ini, terdapat ‘ikan bilis’ dan ‘jerung’ yang telah ditangkap dan dipenjarakan kerana isu terbabit dan percaya ada banyak lagi kes seperti itu berlaku.

“...yang agak memualkan saya ialah kita ada pengalaman di mana ‘orang besar’ pun sudah ditangkap tetapi belum ada pengajaran. Kalau lihat umpamanya fail-fail (isu) tebatan banjir, Menara Kuala Lumpur dan Jana Wibawa, setiap kes itu ada sahaja percubaan pemunggahan kekayaan oleh tokoh-tokoh itu.

“Jadi dalam kesempatan sedia ada, insya-Allah saya akan pastikan ada tindakan supaya dijadikan pengajaran kepada mereka yang lalu dan yang sekarang,” katanya. Menjawab kritikan sesetengah pihak kononnya pendekatan sedemikian berunsur politik dendam, Anwar berkata ia hanya dianggap begitu jika ada ‘orang takut disiasat.’ Katanya beliau tidak pernah masuk campur malah telah memberi arahan yang jelas kepada SPRM bahawa kerajaan pimpinannya tidak mahu bersikap menutup kes atau memilih dalam soal siasatan.“...tetapi sepertimana yang kita lihat, umpamanya yang berlaku sekarang ialah beberapa langkah untuk terus menyiasat tapi terus ada tuduhan seolah-olah ini balas dendam.

“(Hakikatnya) kalau kita tidak buat apa-apa, mereka kata ini bukan tadbir urus yang baik, mahu menutup kes rasuah yang besar, tapi bila kita ambil tindakan, mereka kata ini politik untuk menekan pihak tertentu,” katanya. -BERNAMA

(Anwar Ibrahim dalam Program Bual Bicara Naratif Khas bersama Perdana Menteridi Angkasapuri/BERNAMA)


Media harus baiki penyampaian maklumat bagi generasi muda - Anwar

KUALA LUMPUR, 6 Januari- Media sosial dan media arus perdana harus diperbaiki dari segi penyampaian maklumat atau fakta, agar ia sampai kepada golongan generasi muda di negara ini bagi mengelakkan mereka terpengaruh dengan trend negatif di media sosial.Perdana Menteri, Datuk Seri Anwar Ibrahim berkata walaupun kadang-kala generasi muda terpengaruh dengan trend di media sosial, namun beliau yakin pemikiran golongan itu mungkin akan berubah jika berjaya menghadam kenyataan sebenar dengan bantuan media.“Generasi muda ini anak-anak kita, kalau dia tidak dengar, ada kelemahan...kita tidak sampaikan dengan baik, umpamanya soal kaum dan agama. Itu sebahagiannya sahaja“Jangan kita runsing sangat, ini hanya episod sementara,” katanya dalam temu bual Naratif Khas Bersama Perdana Menteri di Radio Televisyen Malaysia (RTM) malam ini.Anwar berkata melalui perjumpaan bersama anak-anak muda, beliau mendapati golongan itu dahagakan fakta, perubahan dan mahukan nasib mereka terbela.Sementara itu, Anwar bersetuju bahawa peranan media di negara ini tidak boleh diremehkan, walaupun terdapat trend media sosial yang lebih berkesan.

Beliau berkata media bukan hanya saluran bagi kerajaan atau pemimpin negara untuk menyampaikan maklumat, sebaliknya ia juga platform bagi mendapatkan maklumat kegelisahan dan kritikan rakyat bagi membantu negara.“Saya tidak ada masalah (dengan keterbukaan media), bahkan di Parlimen, orang (Ahli Parlimen) menyanggah, saya mendengar. Cuma apabila dia menjadi racun di bibir, menjadikan tempat itu menggempurkan maki hamun, gunakan nama Islam dan dakwah, kita kena jaga juga perbedaannya,” katanya.Selain ekonomi, teknologi dan digital, Perdana Menteri berkata budaya dan sastera yang dimiliki oleh media dan para wartawan juga amat penting dalam kehidupan manusia dan pembangunan negara. -BERNAMA

(Anwar Ibrahim (kanan) dalam Program Bual Bicara Naratif Khas bersama Perdana Menteridi Angkasapuri/BERNAMA)


70% projek di Sarawak boleh dilaksana tanpa rujuk kerajaan Persekutuan

SIBU, 6 Januari- Lebih kurang 70% projek persekutuan kini boleh dikendalikan oleh kerajaan Sarawak sendiri tanpa merujuk kepada kerajaan Persekutuan.Timbalan Perdana Menteri Datuk Seri Fadillah Yusof berkata ini selepas keputusan Perdana Menteri Datuk Seri Anwar Ibrahim pada Rabu lepas yang membenarkan pelaksanaan mana-mana projek dengan kos di bawah RM50 juta diputuskan hampir sepenuhnya oleh kerajaan negeri Sabah dan Sarawak.Menurut beliau, projek yang berada dalam lingkungan kos tersebut merangkumi sekolah, klinik, balai bomba dan projek-projek luar bandar lain dapat dijalankan oleh JKR negeri Sarawak.Keputusan tersebut katanya amat bermakna kepada Sarawak dalam usaha mempercepatkan pembangunan terutama di kawasan luar bandar.“Inilah kedudukannya apabila kita dapat bersama membentuk kerajaan dan suara kita didengar dan yang penting GPS (Gabungan Parti Sarawak) itu diiktiraf peranannya dalam pembentukan Kerajaan Perpaduan,” katanya ketika berucap pada Malam Mesra GPS 2023 di Dewan Kelab Melayu Kampung Nyabor di sini malam ini.- BERNAMA


RM100 juta bagi 260 projek pengindahan KL - Nga

KUALA LUMPUR, 6 Januari- Sebanyak RM100 juta akan dibelanjakan bagi 260 projek pengindahan dan penghijauan bandar oleh Dewan Bandaraya Kuala Lumpur (DBKL) bagi menjadikan Kuala Lumpur sebagai metropolis bertaraf antarabangsa.Menteri Pembangunan Kerajaan Tempatan, Nga Kor Ming berkata susulan arahan Perdana Menteri, Datuk Seri Anwar Ibrahim kepada DBKL untuk mengindahkan dan menghijaukan ibu negara, DBKL dengan segera mengenal pasti 260 projek pengindahan terlibat.“Antara kerja yang dirancang termasuk menaik taraf dan meningkatkan kebersihan tandas awam, menaik taraf 20 daerah perniagaan di sekitar ibu kota, menaik taraf tujuh pusat penjaja dan mengecat semula pangsapuri DBKL,” katanya dalam kenyataan hari ini.Kerja-kerja lain adalah pemasangan lampu jalan diod pemancar cahaya (LED) dan solar, menaik taraf dan mengindahkan kawasan tarikan pelancongan utama, mewujudkan lebih banyak laluan pejalan kaki dan menambah baik pengangkutan awam sedia ada.“Saya berharap agar penduduk di Kuala Lumpur turut bekerjasama dengan DBKL dan kita bersungguh-sungguh menjadikan ibu kota negara sebagai sebuah metropolis bertaraf antarabangsa," katanya.

Nga berkata bagi meningkatkan kemudahan awam, kerajaan telah meluluskan permohonan DBKL untuk menambah lebih banyak bas percuma elektrik (Go KL Ride) tahun ini.“Untuk memupuk gaya hidup lestari, kerajaan menggalakkan lebih ramai orang menggunakan pengangkutan awam, ia bukan sahaja merupakan amalan mesra alam sekitar bahkan dapat mengurangkan pelepasan karbon," katanya.Beliau juga memaklumkan pokok dan tanaman hiasan berhampiran Dataran Merdeka yang rosak dipijak orang ramai yang menghadiri sambutan Hari Kebangsaan lepas telah ditanam semula.“Bagi memastikan kerajaan tempatan di seluruh negara dapat meningkatkan lagi kerja yang dekat di hati kehidupan harian rakyat, saya akan meluangkan masa untuk melawat ke pelbagai kawasan secara spontan, pada setiap bulan, selepas selesai tugasan di pejabat Kementerian Pembangunan Kerajaan Tempatan,” katanya.-BERNAMA


13 setiausaha politik kepada menteri Kabinet angkat sumpah simpan rahsia

PUTRAJAYA, 6 Januari- Seramai 13 setiausaha politik kepada menteri Kabinet mengangkat sumpah simpan rahsia hari ini.Perkara itu dimaklumkan Perdana Menteri Datuk Seri Anwar Ibrahim menerusi perkongsian di Facebook miliknya.Beliau turut menyaksikan upacara yang berlangsung di Putrajaya pagi tadi. Upacara mengangkat sumpah itu didahului Azman Abidin yang dilantik sebagai Setiausaha Politik kepada Perdana Menteri.Turut mengangkat sumpah sebagai setiausaha politik ialah Datuk Jamal Norubit @ Nerubi (Timbalan Perdana Menteri), Datuk Mohd Razlan Muhamad Rafi (Menteri Kemajuan Desa dan Wilayah), Che Zam Hamzah (Menteri Ekonomi) dan Datuk Mohammad Khairi A. Malik (Menteri Pendidikan Tinggi).“Juga mengangkat sumpah pagi tadi ialah Suhaizan Kaiat (Menteri Perdagangan Dalam Negeri dan Kos Sara Hidup), Mohd Syazwan Rahimy Mohd Mokhtar (Menteri Sumber Asli, Alam Sekitar dan Perubahan Iklim), Carl Douglas Victor Moosom (Menteri Pembangunan Usahawan dan Koperasi),” katanya.Atiqah Syairah Shaharuddin pula mengangkat sumpah simpan rahsia sebagai Setiausaha Politik kepada Menteri Pendidikan, Dr Muhammad Razak Idris (Menteri Hal Ehwal Agama), V. Ravindran (Menteri Sumber Manusia), Napsiah Khamis @ Maharan (Menteri Kesihatan) dan Mohammad Ghazali Hajiji (Menteri Hal Ehwal Sabah, Sarawak dan Tugas-Tugas Khas).Menurut Perdana Menteri, seramai 10 setiausaha politik turut mengangkat sumpah simpan rahsia pada minggu lepas, antaranya Datuk Megat Zulkarnain Omardin (Timbalan Perdana Menteri dan Menteri Kemajuan Desa dan Wilayah), Ir Irwan Zulkarnain Hasbie dan Mikai Mandau (Timbalan Perdana Menteri dan Menteri Peladangan dan Komoditi).Turut mengangkat sumpah adalah Chiong Yoke Kong (Menteri Pembangunan Kerajaan Tempatan), Ambrose Abong Bugek (Menteri Kerja Raya), Johari Kassim (Menteri Dalam Negeri), Ooi Tze Min (Menteri Sains, Teknologi dan Inovasi), Mohammed Kamaluddin Effendie (Menteri Pembangunan Wanita, Keluarga dan Masyarakat), Lee Seang Hock (Menteri Pelancongan, Seni dan Budaya) dan Abdullah Izhar Yusof (Menteri Komunikasi dan Digital).Turut hadir pada upacara mengangkat sumpah simpan rahsia itu ialah Ketua Setiausaha Negara Tan Sri Mohd Zuki Ali.

(Setiausaha politik kepada menteri Kabinet angkat sumpah simpan rahsia/FB Anwar Ibrahim)


MPB cawangan Sibu eksport 928.67 metrik tan lada hitam, lada putih pada 2022

SIBU, 6 Januari- Lembaga Lada Malaysia (MPB) Cawangan Sibu telah mengeksport 928.67 metrik tan lada hitam dan lada putih pada tahun lalu.Timbalan Perdana Menteri yang juga Menteri Perladangan dan Komoditi, Datuk Seri Fadillah Yusof berkata Sibu merupakan antara pengeluar terbesar lada di Sarawak.Jelas beliau, Sibu memiliki kawasan tanaman lada seluas 494.83 hektar dengan jumlah pekebun kecil 3,402 orang."Kita berada pada kedudukan kelima dunia (dalam pengeluaran lada)...walaupun begitu, kualiti lada kita sentiasa dicari."Ada pasaran-pasaran tertentu memilih lada dari Sarawak...sebab itu kita perlu rancangkan pengeluaran lada kita untuk memenuhi pasaran-pasaran premium dan pasaran umum," katanya.

Beliau menyatakan demikian dalam sidang media selepas melawat pejabat MPB Sibu hari ini.Dalam pada itu, tahun lalu, MPB Sibu telah mengagihkan sejumlah RM7.5 juta bantuan lada kepada 346 pekebun kecil yang layak. 96 merupakan penerima Skim Tanaman Lada Baharu (STLB) manakala 250 orang pula daripada Skim Tanaman Lada Matang (STLM). Jelas Fadillah, kerajaan akan terus membantu menaiktaraf kehidupan para pekebun kecil lada di seluruh negara khususnya di negeri Sarawak, dan menyalurkan pelbagai bantuan.


Sindiket guna lori minyak sawit seleweng diesel ditumpaskan

IPOH, 6 Januari- Kementerian Perdagangan Dalam Negeri dan Kos Sara Hidup (KPDN) Perak berjaya menumpaskan aktiviti penyelewengan minyak diesel bersubsidi berjumlah 6,490 liter yang berselindung di sebalik penggunaan lori tangki sawit, dalam serbuan di sebuah premis di Kawasan Perindustrian Silibin, di sini semalam. Pengarahnya Saifullizan Kamarul Zaman berkata serbuan yang dilakukan pada 1 petang itu menemukan empat motolori dan badan tangki lori serta pam elektrik yang digunakan bagi memindahkan diesel. “Siasatan mendapati mereka melakukan pengisian minyak diesel secara kerap dan berulang-ulang menggunakan sebuah kepala motolori di stesen minyak sekitar jalan Silibin bagi mengaburi pihak berkuasa.“Kepala motolori ini kemudiannya akan ke lokasi pengumpulan dan memindahkan minyak diesel daripada tangki lori tersebut ke sebuah tangki simpanan lain menggunakan pam elektrik, sebelum dipindahkan semula ke tangki khas ‘bekalan minyak sawit’ untuk dihantar dan dijual ke pihak industri di Lembah Klang,” katanya dalam kenyataan hari ini. Saifullizan berkata semakan awal juga mendapati premis yang diserbu tidak mempunyai lesen sah atau dokumen kebenaran daripada pengawal bekalan untuk menjalankan urusan barang kawalan bersubsidi dan telah beroperasi sejak sebulan lepas.

(Hasil risikan mendapati, sindiket berkenaan menggunakan modus operandi dengan menggunakan lori tangki bekalan minyak sawituntuk membawa minyak diesel/FOTO KPDN Perak)

“Kita menahan lima individu iaitu dua warga tempatan dan tiga warga asing untuk tindakan serta siasatan lanjut. Turut disita dokumen dan peralatan berkaitan, dengan jumlah keseluruhan sitaan bagi operasi ini dianggarkan RM762,615,” katanya. Menurut Saifullizan semua rangkaian sindiket, pemilik kenderaan, pemilik premis dan stesen minyak yang terlibat disiasat di bawah Akta Kawalan Bekalan 1961. “Individu atau peniaga yang menjalankan kegiatan tidak bermoral ini diberi amaran keras supaya menghentikan kegiatan ini supaya pengguna dapat menikmati subsidi yang dibekalkan kerajaan sepenuhnya," katanya. -BERNAMA


6 warga asing ditahan, memandu tanpa lesen sah

MELAKA, 6 Januari - Jabatan Pengangkutan Jalan (JPJ) Melaka menahan dua warga Bangladesh dan empat warga Rohingya yang dikesan memandu tanpa lesen sah dalam operasi di sekitar Lebuh AMJ (Alor Gajah-Melaka Tengah-Jasin) di sini.Pengarah JPJ negeri Muhammad Firdaus Shariff dalam kenyataan, berkata kesemua mereka ditahan dalam Operasi Khas Pemandu Warga Asing (PeWA), yang turut menyita satu kereta dan empat motosikal."Lima kenderaan yang disita dimiliki warga tempatan dengan berbeza pemilik, manakala sebuah kenderaan milik seorang warga Bangladesh yang disaman atas kesalahan tiada lesen memandu tidak disita dan dibawa pulang oleh rakannya yang mempunyai lesen."Kenderaan yang disita akan diperiksa bagi pengesahan identiti sebelum dibuat pelepasan dan saman perlu dijelaskan terlebih dahulu sebelum kenderaan boleh dituntut oleh pemilik," katanya.Firdaus berkata sebanyak 14 notis saman P(22) iaitu notis arah periksa turut dikeluarkan dalam operasi selama dua jam bermula pukul 10 pagi dan melibatkan tujuh anggota berpakaian preman.Menurutnya turut dikeluarkan satu notis larangan penggunaan kenderaan dalam tempoh 10 hari PG(1), serta satu notis arah periksa kenderaan Seksyen 61(1) dan lima notis penyitaan kenderaan di bawah Seksyen 64 (1).

"JPJ Melaka memandang serius dan memantau secara dekat berhubung peningkatan pemandu warga asing di jalan raya yang tidak mematuhi undang-undang."Kita akan mengambil tindakan tegas termasuk kepada pemilik kenderaan yang membenarkan warga asing memandu tanpa lesen selaras dengan peraturan jalan raya bawah Akta Pengangkutan Jalan 1987 (Akta 333)," katanya.


Selangor teruskan pemberian vaksin COVID-19, dos penggalak percuma bermula esok

SHAH ALAM, 6 Januari- Kerajaan Selangor akan meneruskan pemberian suntikan vaksin COVID-19 dan dos penggalak menerusi Program Pemberian Vaksin Covid-19 (SelVAX) secara percuma, bermula esok.

Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga negeri, Dr Siti Mariah Mahmud berkata rakyat negeri itu yang ingin mendapatkan vaksin tersebut, boleh mengunjungi 15 rangkaian Klinik Selcare dan The KL Clinic yang berhampiran mereka.Beliau berkata pendaftaran boleh dibuat secara jumpa terus, namun orang ramai digalakkan untuk membuat janji temu melalui panggilan ke talian hotline Selcare iaitu 1-800-22-6600."Vaksin COVID-19 akan diberikan kepada kanak-kanak dan individu dewasa. Manakala dos penggalak diberikan kepada individu berumur 18 tahun ke atas, dengan syarat enam bulan selepas menerima dos terakhir."Waktu operasi klinik bermula pukul 9 pagi hingga 9 malam. Untuk maklumat lanjut layari laman sesawang selcare.com,” katanya dalam kenyataan hari ini.-BERNAMA

(Dr Siti Mariah Mahmud/Foto fail Bernama)


UiTM kekalkan Fakulti MassComm

KUALA LUMPUR, 6 Januari- Pengurusan Universiti Teknologi MARA (UiTM) setuju membatalkan penggabungan Fakulti Komunikasi dan Pengajian Medianya (FKPM) dengan dua fakulti lain.Fakulti yang dikenali sebagai MassComm itu akan kekal sebagai fakulti tunggal.Menurut Presiden Alumni FKPM; Basree Rakijan perkara itu dimaklumkan Naib Canselor UiTM; Prof Dr Datuk Roziah Mohd Janor dalam satu pertemuan pada Khamis.Bagaimanapun, Institusi itu memaklumkan proses pembatalan memerlukan tempoh tiga hingga enam bulan.Kementerian Pengajian Tinggi (KPT) sebelum ini memutuskan agar UiTM menukar nama gabungan fakulti kepada Kolej Pengajian Media, Komunikasi, Pengkomputeran dan Informatik atau melakukan penstrukturan semula dengan mengekalkan FKPM seperti sebelum ini.Pada Oktober lepas, satu siri bantahan diadakan Alumni MassComm susulan berita penggabungan fakulti yang dinamakan sebagai Kolej Pengajian Pengkomputeran, Informatik dan Media.


Penyakit demam babi dikesan

GEORGE TOWN, 6 Januari - Ladang babi di Sungai Bakap, Seberang Perai Selatan di tutup bagi menghapuskan ternakan itu, ekoran penyakit demam babi Afrika atau ‘African Swine Fever’ (ASF) dikesan.Jabatan Perkhidmatan Veterinar (JPV) Pulau Pinang sedang melaksanakan langkah-langkah pencegahan di ladang itu, termasuk menghentikan operasi kenderaan pengangkutan babi rentas negeri, kata Ketua Menteri Chow Kon Yeow. "Keseluruhan ladang (babi) itu telah ditutup dan babi sedang dimusnahkan serta ditanam di lokasi pada masa ini, kami mahu membendungnya serta menghalangnya daripada merebak ke ladang babi lain," katanya di sini.Chow berkata kerajaan negeri telah mengambil langkah sewajarnya dan menasihati penternak babi di Pulau Pinang untuk mengambil langkah berjaga-jaga, apabila wabak ASF melanda negeri lain kira-kira dua bulan lalu.

"Namun, di sebalik semua langkah berjaga-jaga ia tetap berlaku dan kita telah merekodkan satu kes ASF di SPS," katanya.


Kajian semula projek pembangunan di Cameron Highlands - Yang di-Pertuan Agong

CAMERON HIGHLANDS, 6 Januari - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan kerisauan terhadap projek pembangunan di Cameron Highlands yang kini dilihat semakin berleluasa.  Titah baginda perkara tersebut perlu diberikan perhatian serius bagi mengelak sebarang kejadian tidak diingini sepertimana yang berlaku di Batang Kali, Selangor bulan lalu.  Pada masa sama baginda turut mengingatkan pihak berkaitan agar berhati-hati memberi kelulusan terhadap mana-mana projek yang ingin dilaksanakan di kawasan tanah tinggi itu.  "Buat sementara saya harap buat sementara kaji semula kalau perlu ditangguhkan semua kelulusan untuk kawasan di daerah Cameron Highlands buat sementara di kawasan tinggi ini hadkan, ini saranan saya ini titah saya 'enough is enough' saya kata kita tidak mahu lagi berlakunya kita mahu Cameron Highlands di Kampung Raja ini jadi kampung yang cantik bersih orang sini semua sihat," titah Al-Sultan Abdullah di sini. Pada kunjungan tersebut, Baginda menzahirkan simpati kepada mangsa terlibat dan kesyukuran kerana tiada kehilangan nyawa dalam musibah banjir lumpur itu, dan berharap projek berhampiran kawasan penempatan berkenaan turut dikaji semula bagi mengelakkan kerosakan persekitaran dan ekosistem.Al-Sultan Abdullah bertitah pihak berkaitan supaya tidak sewenang-wenangnya memberi kelulusan projek tanpa penelitian keadaan sebenar lokasi dan turun padang, supaya kelulusan diberi bagi sesuatu projek lebih dibuat dengan berhati-hati.

(Baginda bertitah selepas mendengar taklimat banjir dan tindakan pembetulanKampung Baru Kampung Raja yang disampaikan Pegawai Daerah Cameron Highlands,Syed Ahmad Khairul Anwar Al Yahya Syed Abdul Rahman)

“Kena turun padang sendiri, jangan berdasarkan peta semata-mata sebab itu saya cadang Menteri Besar, Pegawai Daerah dan Tanah, tinjau melalui helikopter dan gunakan segala teknologi ada, sekarang ada dron.“Guna kaedah-kaedah moden ini untuk tinjauan dan jangan harap kaedah lama semata-mata,” titah baginda.Baginda turut berharap kejadian tanah runtuh yang mengorbankan mangsa di Batang Kali, Selangor tidak berulang di mana-mana, khususnya di Cameron Highlands dan Pahang.Terdahulu, Al-Sultan Abdullah berkenan menyampaikan sumbangan peribadi kepada seramai 21 keluarga mangsa banjir lumpur berkenaan, sebelum berangkat pulang pada 5 petang.Disember lepas, beberapa rumah dan jalan sekitar Kampung Raja dipenuhi lumpur ekoran kejadian banjir kilat yang berlaku di kawasan itu.


SOP baharu berkaitan COVID-19 diumum pada Selasa

PUTRAJAYA, 6 Januari- Prosedur operasi standard (SOP) baharu berkaitan COVID-19 atau protokol berkaitan kemasukan pengembara dari luar negara akan diumumkan, Selasa ini.Menurut Menteri Kesihatan Dr. Zaliha Mustafa, pihaknya sedang mengadakan sesi libat urus bersama pihak berkaitan termasuk Kementerian Pelancongan, Seni dan Budaya, bagi mendapatkan maklumat lanjut."Kita akan adakan satu sesi dengan media pada hari Selasa ini untuk menerangkan segala berkaitan COVID-19. Media boleh bertanya sebarang soalan pada sesi tersebut."Sekarang ini kita memang ada perbincangan dengan pemegang taruh dan kita akan laksanakan atau perkemaskan seperti yang disebut oleh Perdana Menteri."Bagi kawalan di pintu masuk, kita akan memerhatikan kemasukan pengunjung dengan lebih ketat selain mengenakan tindakan kepada mereka yang bergejala," katanya selepas Majlis Amanat Tahun Baharu 2023 Kementerian Kesihatan KKM di sini.Beliau menegaskan, KKM akan terus memperkukuh kesiapsiagaan menghadapi kemunculan subvarian Omicron yang baharu.Beberapa langkah telah diambil berdasarkan pengalaman berhadapan varian Delta termasuklah menilai secara dekat perkembangan mutakhir; mengukuhkan aktiviti survalens di pintu masuk utama serta saringan ke atas pengunjung yang bergejala.Ia bagi mengawal risiko jangkitan COVID-19 dan melindungi sistem kesihatan awam negara.


Makam Raja Busu di Lukut dinaik taraf

PORT DICKSON, 6 Januari- Makam Raja Busu atau Almarhum Raja Hassan Almarhum Raja Muda Nala dinaik taraf membabitkan kos RM249,000. Exco Pembangunan Luar Bandar dan Kebudayaan Negeri Selangor, Borhan Aman Shah berkata penambahbaikan makam bersejarah itu bakal menjadikannya destinasi tarikan para pengkaji sejarah.  Mereka yang berminat untuk menjalankan kajian di tapak berkenaan perlu memaklumkan lebih awal kedatangan mereka. "Pihak JAIS, untuk buat lawatan tapi kalau nak buat kajian kena maklumkan kepada kedua-dua pihak, pihak PADAT pun kena maklum sebab kami nak pantau sebab kajian saya takut dia tidak mengikut prosedur yang betul."Dia buat tiba-tiba dia gali makam ini, kalau dia kata dapat kebenaran siapa yang bagi kebenaran, kalau tiada surat kita tak benarkan," katanya.

Beliau yang juga Pengerusi Perbadanan Adat Melayu dan Warisan Negeri Selangor (PADAT) berkata demikian dalam Majlis Penyerahan Projek Menaiktaraf Makam Raja Busu di Lukut, di sini hari ini.Almarhum Raja Busu merupakan cucunda Almarhum Sultan Salehuddin Shah atau Raja Lumut yang merupakan Sultan Selangor pertama.


Dua beranak asnaf hadapi masalah kesihatan perlu bantuan kewangan, keperluan asas

JOHOR BAHRU, 6 Januari- Dua beranak asnaf, Abd Hameed Uthman, 82 tahun, dan Hathijah Beevi Abd Hameed, 50 tahun, memerlukan bantuan kewangan dan keperluan asas kerana kedua-dua mereka mengalami masalah kesihatan.  Mereka kehilangan mata pencarian selepas anak lelaki yang bekerja meninggal dunia pada tahun 2015, dan kini bergantung pada bantuan RM600 sebulan daripada Jabatan Kebajikan Masyarakat dan Baitumal.  Daripada jumlah tersebut, RM300 digunakan untuk membayar sewa rumah di Projek Perumahan Rakyat (PPR) Taman Cendana, Pasir Gudang.  Manakala RM200 lagi digunakan untuk menampung kos perubatan kencing manis dan darah tinggi.  Abd Hameed juga menghidap penyakit jantung, dan patah pinggang kanan, manakala Hathijah menghidap ketumbuhan otak, dan baru menjalani pembedahan kedua pada 26 Disember lalu.  Kebajikan harian mereka dipantau rakan-rakan dan Badan Bukan Kerajaan (NGO), termasuk urusan menghantar makanan dan pengangkutan ke hospital bagi mendapatkan rawatan.  Bagi meringankan beban mereka, pihak pasar taya tempatan tampil member bantuan RM1,000 dan barang keperluan asas.

(Orang ramai boleh menyalurkan sumbangan kepada nombor akaun Public Bank 6897518224, milik Hathijah Beevi Abd Hameed)

"Jadi hari ini alhamdulilah kami dapat sumbangkan lampin pakai buang, barangan dapur, tilam, jadi ada sedikit kelengkapanlah. Jadi kami harap dengan bantuan hari ini dapat meringankan beban sikitlah keluarga Encik Hameed ini. Jadi kami harap di luar sana tu ada yang nak bantu Encik Hameed tu kita alu-alukan," kata Pengurus Besar Mas, Imran Adam. "Selalu telefon, tidak banyak bantu, ini orang bantu, sini orang semua Melayu. Orang mahu kasi makan ke, dia bantu. Dulu saya meniaga, meniaga kedai. Sudah lama berhenti, kedai pun tidak boleh bayar sewa, jadi kedai diorang tarik," luah Abd Hameed.Orang ramai boleh menyalurkan sumbangan kepada nombor akaun Public Bank 6897518224, milik Hathijah Beevi Abd Hameed.


Suami isteri didakwa salah guna, pecah amanah wang syarikat

(Ching Peng, 60, dan isterinya Tan Siew Moi, 57, didakwa atas tiga pertuduhan salah guna harta dan tiga pertuduhan pecah amanah wang syarikat milik mereka berjumlah RM220,000/BERNAMA)

SHAH ALAM, 6 Januari- Sepasang suami isteri dihadapkan ke Mahkamah Sesyen di sini hari ini atas tiga pertuduhan salah guna harta dan tiga pertuduhan pecah amanah wang syarikat milik mereka berjumlah RM220,000.Tan Ching Peng, 60, dan isteri Tan Siew Moi, 57, mengaku tidak bersalah selepas pertuduhan dibacakan di hadapan Hakim Rozilah Salleh.Mengikut pertuduhan pertama hingga ketiga, mereka dituduh secara bersama menyalahgunakan harta atas nama Ching Peng iaitu wang daripada akaun OCBC Al-Amin milik syarikat Rekabina Construction Sdn Bhd berjumlah RM220,000.

(Tertuduh Tan Ching Peng ketika hadir di Mahkamah Sesyen di sini hari ini/BERNAMA)

Pasangan itu dituduh melakukan perbuatan tersebut di OCBC Al-Amin, Kota Kemuning, Shah Alam pada 21 Dis 2020 hingga 30 Sept 2021.Bagi tiga kes lagi, Ching Peng sebagai Ketua Operasi Syarikat Rekabina Construction Sdn Bhd dan isterinya sebagai penandatangan cek bagi akaun OCBC Al-Amin dituduh melakukan pecah amanah dengan membuat pengeluaran wang syarikat secara cek tunai berjumlah RM220,000.Sementara itu, Siew Moi menghadapi enam lagi pertuduhan salah guna harta syarikat serta enam pertuduhan pecah amanah wang syarikat sama.Mengikut pertuduhan pertama hingga keenam, wanita itu didakwa menyalahgunakan harta untuk diri sendiri iaitu wang milik syarikat berjumlah RM382,000. Ibu kepada tiga anak itu didakwa melakukan perbuatan tersebut  di OCBC Al-Amin, Kota Kemuning, Shah Alam pada 3 Disember 2020 hingga 8 Oktober 2021. Siew Moi sebagai pengarah syarikat berkenaan dan penandatangan bersama cek bagi akaun OCBC Al-Amin atas nama syarikat itu juga didakwa atas enam pertuduhan melakukan pecah amanah dengan membuat pengeluaran wang syarikat secara cek tunai atas nama tertuduh.

Pertuduhan terhadap kedua-dua tertuduh dikemukakan mengikut Seksyen 403 Kanun Keseksaan (KK) yang membawa hukuman penjara minimum enam bulan dan maksimum lima tahun dan sebatan serta denda, dan Seksyen 405 KK yang boleh dihukum penjara sehingga 10 tahun serta sebat dan denda, jika sabit kesalahan.Kes dikendalikan Timbalan Pendakwa Raya Muaz Ahmad Khairuddin manakala kedua-dua tertuduh diwakili peguam Asmadi Hussin. Mahkamah mengenakan jaminan RM30,000 kepada Chin Peng manakala RM80,000 terhadap isterinya dengan masing-masing seorang penjamin, selain perlu melapor diri di pejabat Suruhanjaya Pencegahan Rasuah Malaysia (SPRM) setiap bulan dan kes akan ditetapkan pada 16 Feb depan.  -BERNAMA


Semangat perpaduan, semua lapisan masyarakat mempunyai peranan masing-masing

SIBU, 6 Januari- Setiap lapisan masyarakat berperanan mengekalkan semangat perpaduan terus mekar di negara ini. Timbalan Perdana Menteri, Datuk Seri Fadillah Yusof berkata titik kebersamaan perlu dikekalkan bagi menjaga keharmonian masyarakat majmuk di negara ini menerusi kerajaan perpaduan yang diilhamkan oleh Yang di-Pertuan Agong."Saya harap dengan wujudnya kerajaan perpaduan ini kita akan dapat memainkan peranan untuk mewujudkan kerajaan yang stabil."Dan saya mengharapkan setiap kita pemimpin masyarakat, pertubuhan dapat bersama sama memainkan peranan ini dan kita buangkan segala yang negatif berada di alam sosial atau dalam masyarakat kita yang ingin memecah-belahkan."Kita sama sama menyemarakkan semangat perpaduan dalam kalangan kita," katanya.

Beliau berucap pada majlis bersama Ketua Jabatan Persekutuan dan Negeri serta pemimpin masyarakat Sibu di Dewan Lakis, di sini.Ujarnya lagi, budaya memecah-belah perpaduan harus ditolak agar agenda pembangunan sosial dan ekonomi negara dapat dijayakan.


Pertembungan Malaysia-Thailand dijangka dalam hujan

KUALA LUMPUR, 6 Januari - Aksi perlawanan separuh akhir Piala Persekutuan Bolasepak ASEAN (AFF) 2022 antara Malaysia dengan Thailand di Stadium National Bukit Jalil, esok diramal berlangsung dalam keadaan hujan. MetMalaysia melalui laman Facebook rasminya hari ini memaklumkan cuaca di sebelah pagi dan petang dijangka baik namun diramal hujan pada waktu malam.Suhu pula dijangka antara 24 darjah Celcius hingga 32 darjah Celcius pada hari berkenaan.

Skuad Harimau Malaya kendalian Jurulatih Malaysia Kim Pan Gon mara ke peringkat separuh akhir Piala AFF 2022 selepas menundukkan Singapura 4-1 pada aksi terakhir kumpulan B Selasa lepas.


Dua lelaki bersama dadah ditahan

KEPALA BATAS, 6 Januari - Polis menahan dua lelaki dan merampas pelbagai jenis dadah bernilai RM104,879 dalam serbuan di belakang sebuah restoran di kawasan Raja Uda, Butterworth dekat sini semalam.Ketua Polis Daerah Seberang Perai Utara (SPU) ACP Mohd Radzi Ahmad berkata bertindak hasil maklumat dan risikan yang dijalankan, polis menyerbu restoran itu pada 5.30 petang dan semasa serbuan, premis perniagaan terbabit tidak beroperasi dan hanya terdapat dua lelaki di situ."Pemeriksaan mendapati terdapat dua lelaki iaitu berusia 22 tahun yang bekerja sebagai penunggang e-hailing dan rakannya berumur 25 tahun, mereka dipercayai sedang menunggu pembeli untuk menjual bekalan pelbagai jenis dadah."Dalam serbuan itu, polis merampas 88 bungkusan heroin seberat 4,995 gram (g), ganja (1,009 g), dan syabu sebanyak 984 g yang kesemuanya bernilai RM104,879 yang ditemukan di dalam sebuah kereta," katanya pada sidang akhbar di sini hari ini.Beliau berkata dalam serbuan itu, polis turut merampas kereta jenis Toyota Vios bernilai RM90,000 yang digunakan mereka dipercayai dicuri kerana kenderaan itu dilaporkan hilang di Johor pada 2020.Mohd Radzi berkata berdasarkan siasatan, dua lelaki itu dipercayai terlibat dalam kegiatan pengedaran dadah sejak Disember lepas untuk pasaran di sekitar negeri ini.Katanya, kedua-dua lelaki itu mempunyai dua rekod jenayah dan mereka kini direman hingga 10 Jan bagi membantu siasatan menurut Seksyen 39B Akta Dadah Berbahaya 1952."Siasatan lanjut masih dijalankan termasuk mengesan rangkaian sindiket pengedaran dadah terbabit termasuk pembekal bahan terlarang itu yang dipercayai diperoleh daripada suspek yang tinggal di bahagian pulau," katanya dan menambah semua dadah itu boleh digunakan oleh 34,940 penagih.

Sementara itu, menurutnya sepanjang tahun lepas pihaknya menahan seramai 2,983 orang membabitkan kes dadah dengan jumlah mereka yang memiliki bahan terlarang itu paling ramai ditangkap iaitu 1,208 individu manakala sebanyak 2,628 kertas siasatan dibuka. - BERNAMA


Jenayah di Pulau Pinang turun

GEORGE TOWN, 6 Disember- Jenayah indeks Pulau Pinang mencatatkan penurunan sebanyak 43.4% dengan jumlah keseluruhan kes sebanyak 6,120 direkodkan pada 2022, berbanding tempoh sama pada tahun sebelumnya.  Ketua Polis negeri Datuk Mohd Shuhaily Mohd Zain berkata, kejayaan itu hasil daripada perancangan yang dilakukan pihaknya dengan menjalankan pelbagai pendekatan bagi memastikan janayah dapat dikekang.Bagi tahun lalu sebanyak 8,641 kertas siasatan dibuka.  Daripada jumlah itu, 49.65% atau 4,290 kertas siasatan telah dituduh. "Kejayaan-kejayaan yang kita kecapi pada tahun 2022 hasil daripada perancangan akhir tahun 2021. Jadi kita ingin melihat bahawa di Pulau Pinang ada pengurangan jenayah dalam konteks nilai ambang dan juga daripada konteks jenayah indeks itu sendiri," katanya selepas perhimpunan bulanan Kontinjen Pulau Pinang di Padang Kawad Pasukan Polis Marin Wilayah 1, Batu Uban.Beliau turut memaklumkan sepanjang tahun lalu, sebanyak 2,546 kes dicatatkan dengan jumlah kerugian lebih RM122 juta berbanding 2021 dengan jumlah kerugian lebih RM538 juta.Sementara itu, perancangan menyeluruh sudah dibuat bagi memastikan pihaknya dapat meneruskan trend penurunan jenayah indeks sepanjang tahun ini.  Beliau turut mengharapkan kerjasama daripada semua lapiran masyarakat.


MAVCOM lulus 291 penerbangan tambahan sempena Tahun Baharu Cina

SEPANG, 6 Januari- Sebanyak 291 penerbangan tambahan sempena musim perayaan Tahun Baharu Cina diluluskan Suruhanjaya Penerbangan Malaysia, MAVCOM.Menteri Pengangkutan, Anthony Loke berkata penerbangan tersebut ditawarkan bermula 18 Januari hingga 31 Januari ini, meliputi semua destinasi di seluruh negara. Penerbangan membabitkan ke semua syarikat penerbangan di negara ini antaranya Batik Air, AirAsia, Malaysia Airlines, MyAirline dan SKS Airways."Ini merupakan salah satu pendekatan yang berkesan untuk menangani masalah kenaikan tambang tiket kapal terbang semasa musim perayaan yang telah pun menjadi satu isu sejak sekian lama."Dan di peringkat pengangkutan kita mengharapkan bahawa usaha ini akan dapat berterusan, supaya ia dapat merendahkan sedikit kos penerbangan untuk rakyat Malaysia kembali ke kampung halaman mereka," katanya.

Beliau bercakap dalam sidang media pada Majlis Pelancaran Destinasi Baharu Batik Air ke Tokyo, Sapporo dan Osaka serta Pelancaran Penerbangan Tambahan ke Sabah dan Sarawak sempena Tahun Baharu Cina, di sini hari ini.Inisiatif itu bertujuan membantu rakyat khususnya penduduk Sabah dan Sarawak yang bekerja di Semenanjung untuk pulang pada semua musim perayaan.


Eksploitasi kanak-kanak untuk seks, pasangan suami isteri dan empat lelaki didakwa

TEMERLOH, 6 Januari- Sepasang suami isteri didakwa di Mahkamah Sesyen Temerloh hari ini atas pertuduhan memperdagangkan seorang kanak-kanak bawah umur untuk eksploitasi seks.  Manakala empat lagi lelaki lain didakwa merogol dan mencabul seorang kanak-kanak bawah umur. Bagamanapun, kesemua tertuduh mengaku tidak bersalah dan memohon dibicarakan selepas kertas pertuduhan dibacakan di hadapan Hakim Jamaludin Mat. Tertuduh Mohd Rizal Hamzah, 38, berdepan lapan pertuduhan manakala isterinya Intan Wahidah Mohd Nor, 47 berdepan tujuh pertuduhan.  Pasangan itu didakwa mengikut seksyen 14 Akta Antipemerdagangan Orang dan Antipenyeludupan Migran 2017 yang dibaca bersama seksyen 34 kanun keseksaan.Jika sabit kesalahan boleh dipenjara seumur hidup atau tidak kurang lima tahun dan sebatan.  Pasangan berkenaan turut melakukan kesalahan pengantunan seksual dan didakwa mengikut Seksyen 12 (1) Akta Kesalahan-kesalahan Seksual Terhadap Kanak-kanak 2017 dan jika sabit kesalahan boleh dipenjara tidak lebih lima tahun dan sebatan.

(Sepasang suami isteri dan empat lelaki didakwa di Mahkamah Sesyen Temerloh)

Empat tertuduh lain, Mohd Abdul Hafis Endut, 37 berdepan tiga pertuduhan mengikut Seksyen 376 (1) Kanun Keseksaan dan Seksyen 14 (a) Akta Kesalahan Seksual Terhadap Kanak-kanak 2017.  Ahmad Ridzuan Ismail, 41 berdepan dua pertuduhan mengikut Seksyen 376 (1) Kanun Keseksaan dan Seksyen 377 CA Kanun Keseksaan.  Mohd Ismail Burhan, 42 berdepan tiga pertuduhan dan didakwa mengikut Seksyen 14 (a) Akta Kesalahan Seksual Terhadap Kanak-kanak 2017, Seksyen 377C dan Seksyen 376 (1) Kanun Keseksaan. Manakala Kamaruzaman Basir, 57 berdepan satu pertuduhan mengikut Seksyen 376 (1) Kanun Keseksaan kerana merogol.  Kesemua mereka didakwa melakukan kesalahan itu antara April hingga September lalu di Felda Purun, dekat Bera.  Pendakwaan dilakukan Timbalan Pendakwa Raya, Afidatul Azwa Kamarul Anuar Dan Faizah Khalilah Zaberi.  Mahkamah kemudian menetapkan 1 Mac depan bagi tarikh sebutan semula kes.  Mereka dibenarkan ikat jamin antara RM6,000 hingga RM35,000 dengan syarat tambahan tidak boleh mendekati mangsa sehingga kes selesai.


Cawangan ke-68 Bank Muamalat di Indera Mahkota

KUANTAN, 6 Januari- Bank Muamalat Malaysia Berhad (Bank Muamalat) mengorak langkah memperluaskan cawangan dengan pembukaan cawangan baharu ke-68 di Indera Mahkota, Kuantan, Pahang.  Cawangan kelima di Pahang itu telah mula beroperasi sejak Disember lalu dengan jumlah transaksi perniagaan melebihi RM8 juta. Presiden dan Ketua Pegawai Eksekutif Bank Muamalat, Khairul Kamarudin berkata, pembukaan cawangan terbaharu itu akan memberikan perkhidmatan perbankan lengkap kepada kira-kira 248,946 penduduk sekitar.  Katanya, Bank Muamalat Indera Mahkota berada di lokasi strategik kerana ia berdekatan dengan pusat pentadbiran negeri Pahang baharu serta di kawasan perdagangan dan kediaman yang berkembang maju.  Cawangan terbaharu di Indera Mahkota menyediakan perkhidmatan seperti akaun deposit, akaun pelaburan, pembiayaan seperti pembiayaan rumah, peribadi dan perniagaan pengurusan pelaburan konsumer. "Sejak mula beroperasi kita ada lebih kurang 300 pelanggan menunjukkan bahawa ada keperluan untuk kita mengadakan satu cawangan di kawasan ini."Seperti yang kita sedia maklum bank adalah tempat membuat pelaburan, simpanan wang serta membuat pinjaman sekiranya perlu," katanya pada majlis perasmian Bank Muamalat cawangan Indera Mahkota yang dirasmikan Exco Pelaburan, Perindustrian, Sains, Teknologi dan Inovasi negeri Pahang, Datuk Mohamad Nizar Mohamad Najib. Terdapat lima cawangan Bank Muamalat di Pahang iaitu di Mentakab, Temerloh, Pekan, Bandar Kuantan dan Indera Mahkota.  Pada majlis itu Bank Muamalat turut menyumbangkan RM10,000 kepada lima buah masjid dan rumah kebajikan dalam daerah Kuantan.


Anwar nafi wujud pergolakan politik dalam kerajaan Sabah

KUALA LUMPUR, 6 Januari- Tiada sebarang pergolakan politik berlaku dalam kerajaan negeri Sabah.Tegas Perdana Menteri, Datuk Seri Anwar Ibrahim situasi politik kerajaan Sabah ketika ini kekal stabil.Beliau turut memaklumkan telah menghubungi pucuk pimpinan parti yang berkaitan."Saya sudah menghubungi semua termasuk Ketua Menteri Sabah, Datuk Seri Hajiji Noor, Datuk Shafie Apdal, Datuk Seri Bung Moktar dan bincang dengan Datuk Seri Zahid, Anthony Loke dan keadaan nampak tenang.Saya tidak fikir apa-apa yang berlaku setakat ini cuma ada pemakluman ada beberapa isu saya minta ketua menteri bincang secara baik dengan rakan-rakan di negeri Sabah," kata Anwar kepada pemberita RTM selepas menunaikan solat Jumaat di Masjid Bukit Aman, di sini.

(Perdana Menteri, Datuk Seri Anwar Ibrahim sedang menandatangani buku pelawat kenamaan diiringi Ketua PolisNegara, Tan Sri Acryl Sani Abdullah Sani sejurus tiba di perkarangan Masjid Bukit Aman)

Selesai solat, Datuk Seri Anwar sempat bersalaman dengan jemaah yang hadir sebelum bergerak meninggalkan masjid.Terdahulu, Perdana Menteri sempat meluangkan masa untuk makan tengah hari di kedai Ikan Bakar Tanglin di ibu negara.


Empat vesel pukat tunda tempatan disita

BAYAN LEPAS, 6 Januari- Jabatan Perikanan Pulau Pinang menahan dan menyita empat vesel pukat tunda tempatan kerana menceroboh kawasan dan tidak mengikut syarat yang ditetapkan dengan anggaran nilai rampasan bernilai RM2.8 juta termasuk hasil tangkapan 2.9 tan metrik ikan.Pengarah Perikanan Negeri Pulau Pinang, Yazeereen A. Bakar berkata kesemua empat vesel pukat tunda tempatan itu ditahan dan disita semasa menjalankan rondaan dua hari berturut-turut di sekitar Perairan Negeri Pulau Pinang dan Perak. Dua buah vesel ditahan berhampiran Mukahead telah ditahan telah ditahan atas kesalahan beroperasi kurang dari 15 batu nautika dari pantai atau daratan terhampir.Manakala sebuah lagi di Gertak Sanggul dan Tanjung Piandang. "Dalam tempoh dua hari berturut-turut pasukan penguatkuasaan kita melakukan kes tangkapan dan penyitaan kepada empat buah vesel Zon C yang menceroboh kawasan dan menggunakan krew asing tanpa permit."Kesemua vesel yang ditahan, akan disita kerana melakukan kesalahan di bawah Seksyen 8 (b) Akta Perikanan, iaiu melanggar syarat-syarat lesen," katanya kepada pemberita dalam sidang media di sini hari ini. Vesel yang ditahan dibawa ke Jeti Lembaga Kemajuan Ikan Malaysia (LKIM) Batu Maung dan jika sabit kesalahan boleh dikenakan kompaun sehingga RM20,000. Dalam perkembangan sama, Yazeereen berkata, pihaknya berjaya menahan dan menyita sebanyak 80 vessel tempatan yang menceroboh kawasan tangkapan ikan di perairan negeri itu sepanjang tahun lalu.


Kapal Peronda OPV 1 akan dipastikan siap Mac depan

KLANG, 6 Januari- Kapal Peronda Luar Pesisir pertama (OPV 1) perlu disiapkan Mac depan dan diserahkan kepada Agensi Penguatkuasaan Maritim Malaysia (APMM).Ia seperti yang ditetapkan dalam komitmen asal.Gesaan itu dibuat Menteri Dalam Negeri, Datuk Seri Saifuddin Nasution Ismail.Beliau sendiri akan mengikuti perkembangan projek tersebut secara dekat untuk memastikan pembinaan kapal itu siap dalam masa yang ditetapkan."Kalau di atas kertas komitmen asal serahan mesti berlaku pada Mac tahun ini. Saya telah diberi taklimat dan sudah tentu akan ada sedikit sebanyak potensi beralih untuk beberapa tempoh juga."Tapi saya menyebut dengan jelas pendirian kerajaan untuk tarikh serahan ini kalau boleh tidak lagi diubah atau dilanjut pada satu tempoh yang panjang atas alasan-alasan yang tidak boleh lagi kita kompromi. Saya fikir itu difahami baik oleh pasukan kerja tadi," katanya.

(Datuk Seri Saifuddin Nasution Ismail/Foto Bernama)

Beliau berkata demikian pada sidang media selepas mengadakan lawatan kerja dan meninjau status pembinaan OPV di limbungan syarikat TH Heavy Engineering Berhad (THEE), di sini hari ini.Tambahnya, Kementerian Dalam Negeri bersedia membantu mempermudahkan sebarang kekangan yang dihadapi bagi memastikan proses pembinaannya berjalan lancar.

Sementara itu, Saifuddin turut memaklumkan pembinaan kapal OPV 2 dijangka siap pada Oktober depan.Rabu lalu Perdana Menteri, Datuk Seri Anwar Ibrahim mengumumkan pemberian suntikan dana pinjaman sebanyak RM152.6 juta bagi menyiapkan pembinaan tiga OPV milik APMM.Pinjaman bagi memastikan projek pembinaan kapal itu siap dengan peruntukan asal diberi sebanyak RM733 juta.


PUTRAJAYA, 6 Januari- Kementerian Sumber Manusia (KSM) mencadangkan agar Sistem Persijilan Kemahiran Malaysia (SPKM) dijadikan sijil tunggal dalam Pendidikan dan Latihan Teknikal dan Vokasional (TVET) negara.Menurut menterinya, V Sivakumar, langkah itu perlu diambil ekoran kecelaruan pelaksanaan TVET di negara ini yang berpunca daripada kewujudan pelbagai persijilan TVET."Adalah wajar agar sistem persijilan kemahiran Malaysia (SPKM) berasaskan standard kemahiran pekerjaan kebangsaan (NOSS) bawah kawal selia JPK ditetapkan sebagai persijilan tunggal TVET negara untuk semua program TVET tahap 1 hingga 5 dalam kerangka kelayakan Malaysia MQF. "Penyeragaman program TVET tahap 1 hingga 5 berasaskan SPKM dalam MQF ini akan menjadi satu wadah baharu dalam memperkasakan TVET negara," kata V Sivakumar ketika berucap di Majlis Amanat Tahun Baharu 2023 Kementerian Sumber Manusia di sini.Tambah beliau sebagai penyedia TVET, Jabatan Tenaga Manusia (JTM) perlu menilai semula kursus-kursus yang ditawarkan agar ia menepati keperluan semasa industri agar tidak wujud sindrom tidak serasi. Kursus-kursus yang ditawarkan juga perlu ditambah baik dengan elemen-elemen digitalisasi, automasi dan lain-lain yang selaras dengan keperluan Revolusi 4.0.Semalam, Sivakumar dalam kenyataannya memaklumkan kementeriannya kini giat menggerakkan kerja yang lebih komprehensif dalam memastikan agenda memartabatkan dan memperkasakan TVET.Ia selaras dengan keputusan mesyuarat Jemaah Menteri pada 7 Disember lalu untuk memindahkan fungsi Sekretariat Majlis TVET Negara (MTVET) kepada KSM.

(V Sivakumar berkata KSM cadang SPKM dijadikan sijil tunggal TVET negara)


NesCOM pusat koordinasi bagi kesiapsiagaan hadapi bencana

SEREMBAN, 6 Januari- Kerajaan negeri mewujudkan Negeri Sembilan Command Center (NeSCOM) sebagai pusat koordinasi maklumat dan logistik bagi memperkukuh kesiapsiagaan menghadapi bencana. Menteri Besar Negeri Sembilan Datuk Seri Aminuddin Harun berkata, ia berfungsi dengan cara mengumpul data-data berkaitan seperti paras air sungai, tanah runtuh, keadaan jalan dan ramalan cuaca seterusnya akan dipaparkan di NeSCOM.  Ia dapat menyalurkan maklumat dengan lebih cepat dan tepat untuk membantu masyarakat dan pasukan keselamatan yang bertugas di kawasan bencana. "Dengan adanya Nescom ini, ia dapat mempercepatkan apa juga keperluan untuk bantuan disegerakan."Jadi ini akan dapat membantu rakyat bagi menghadapi bencana, apabila diperlukan kita bersedia," katanya pada Majlis Perasmian Negeri Sembilan Command Center (NeSCOM) di Seremban. Kerajaan Negeri berpandangan NeSCOM merupakan nilai tambah kepada pelan bencana yang ada di seluruh negara.  NeSCOM akan beroperasi selama 12 jam dalam sehari, dan beroperasi secara 24 jam sekiranya berlaku bencana berterusan.


KPK kaji produktiviti tanaman pekebun kecil

SIBU, 6 Januari- Kementerian Perladangan dan Komoditi akan mengkaji produktiviti hasil pengeluaran tanaman pekebun-pekebun kecil bagi meningkatkan hasil pendapatan. Timbalan Perdana Menteri merangkap Menteri Perladangan dan Komoditi (KPK), Datuk Seri Fadillah Yusof berkata kementeriannya sedang mencari jalan agar produktiviti hasil tanaman para pekebun kecil dapat ditingkatkan dan tidak hanya bergantung kepada satu jenis tanaman sahaja. Jelasnya, langkah itu diambil bagi membantu meningkatkan hasil pendapatan mereka selain memberi galakkan untuk menanam tanaman yang lain."Kita kena mencari jalan bagaimana hendak meningkatkan produktiviti mereka. Penghasilan benih, proses penanaman, pemuliharaan serta proses pengeluaran supaya kita dapat melihat cara meningkatkan pendapatan pekebun-pekebun kecil kita," katanya pada sidang media di Lembaga Lada Malaysia (MPB) di pejabat cawangan daerah Sibu. MPB turut mempertimbangkan jenis tanaman yang lain dan sesuai untuk pekebun-pekebun kecil supaya dapat meningkatkan pendapatan mereka yang bukan sahaja bergantung kepada tanaman lada sahaja. Fadillah memulakan siri lawatan dan kerja rasminya ke Sarawak dalam usaha untuk merapatkan hubungan diantara Sarawak, Sabah dan Semenanjung.

(Fadillah Yusof ketika lawatan di MPB Sibu)


MPB Sibu agih bantuan bernilai RM7.6 juta kepada pekebun kecil

SIBU, 6 Januari- Lembaga Lada Malaysia (MPB) Sibu telah mengagihkan sejumlah RM7.6juta bantuan lada kepada 346 orang pekebun kecil lada yang layak di kawasan seliaan MPB Sibu bagi tahun 2022.  Timbalan Perdana Menteri merangkap Menteri Perladangan dan Komoditi (KPK), Datuk Seri Fadillah Yusof berkata daripada jumlah tersebut seramai 96 orang merupakan penerima Skim Tanaman Lada Baharu (STLB) manakala seramai 250 orang pula daripada Skim Tanaman Lada Matang (STLM). Jelasnya,kerajaan akan terus membantu menaiktaraf kehidupan para pekebun kecil lada di seluruh negara khususnya di negeri Sarawak melalui penyaluran pelbagai bantuan disamping terus memperkasa peranan MPB selaku badan yang mengawal selia aktiviti industri lada di negara ini. "Bantuan itu dari segi baja dan juga racun selain memberi bantuan latihan teknikal dan sebagainya kepada pekebun-pekebun kecil,"katanya dalam satu sidang media di MPB, pejabat cawangan daerah Sibu. Ketika ditemui pemberita, beliau turut berkata, "sehingga kini MPB memiliki sembilan buah pejabat cawangan di seluruh negeri Sarawak yang diselia oleh Pejabat Wilayah Sarawak iaitu di Serian, Sri Aman, Betong, Bintangor, Sarikei, Bintulu, Miri, Belaga dan Sibu."  Tambahnya, MPB Sibu secara khususnya berperanan dalam menyelia aktiviti industri lada yang meliputi kawasan Sibu, Mukah dan Kapit.  Jumlah kawasan penanaman lada di Sibu adalah seluas 494.83 hektar dengan jumlah pekebun kecil lada seramai 3,402 dan pusat pemprosesan Lada MPB Sibu telah memproses sebanyak 928.67 tan metrik lada hitam dan lada putih bagi tujuan eksport.


Polis rampas pelbagai jenis dadah bernilai RM3.8 juta

JASIN, 6 Januari- Pelbagai jenis dadah bernilai RM3.8 juta dirampas dalam serbuan di Melaka dan Selangor. Dua pasangan suami isteri antara lapan suspek warga tempatan turut ditahan menerusi empat serbuan berasingan di Serkam, Rabu lalu. Menurut Ketua Polis Melaka, Datuk Zainol Samah, hasil risikan mendapati dadah berkenaan dihantar untuk pasaran luar negara. "Sindiket ini dikesan aktif pada awal 2022. Hasil saringan ujian awal terhadap semua tangkapan dibuat mendapati kesemuanya negatif dadah. Pihak polis telah menyita harta sindiket bernilai RM283,770.60,” katanya dalam sidang media di Ibu Pejabat Polis Daerah (IPD) Jasin, di sini.

(Kesemua suspek merupakan nelayan tempatan dipercayai aktif sejak awal tahun lalu, direman tujuh hari)

Kesemua suspek merupakan nelayan tempatan dipercayai aktif sejak awal tahun lalu, direman tujuh hari.Dua daripada suspek mempunyai rekod jenayah lampau berhubung kesalahan sama. Kes disiasat mengikut Seksyen 39B Akta Dadah Berbahaya 1952.


PM solat Jumaat di Masjid Bukit Aman

KUALA LUMPUR, 6 Januari- Perdana Menteri, Datuk Seri Anwar Ibrahim meluangkan masa menjamu selera di kedai ikan bakar Tanglin sebelum menunaikan solat Jumaat di Masjid Bukit Aman, di sini.Sebelum menjamu selera, Perdana Menteri turut menyantuni pelanggan yang hadir sama makan tengah hari di kedai berkenaan.

Turut hadir, Menteri Dalam Negeri,Datuk Seri Saifuddin Nasution Ismail, Timbalan Menteri Dalam Negeri Datuk Seri Dr Shamsul Anuar Nasarah dan Menteri di Jabatan Perdana Menteri (Hal Ehwal Agama), Datuk Dr Mohd Nai'im Mokhtar.Menteri Komunikasi dan Digital, Fahmi Fadzil dan Ketua Polis Negara Tan Sri Acryl Sani Abdullah Sani turut hadir ke kedai tersebut.


Penduduk Kampung Turap perlu jambatan kekal yang kukuh

GUA MUSANG, 6 Januari- 129 penduduk Kampung Miak terpaksa meniti titian kayu balak dan mengharungi sungai menggunakan kenderaan selepas jambatan kayu balak yang menghubungkan kampung berkenaan runtuh dua minggu lalu.  Dalam kejadian 21 Disember lalu, jambatan balak berusia lebih 50 tahun yang merentasi Sungai Depok dihanyutkan arus deras kepala air ketika kejadian hujan lebat.  Selepas jambatan kayu balak runtuh, aktiviti harian penduduk seperti membeli bekalan makanan, menghantar anak ke sekolah dan mengeluarkan hasil tanaman tergendala.  Penduduk kampung terpaksa membina titian ringkas menggunakan pokok balak bagi membolehkan anak mereka ke sekolah.  "Setiap tahun memang penduduk Kampung Miak ni terlalu peritlah dengan keadaan kampung, jalan runtuh. "Memandangkan sekarang ni jambatan pun untuk hantar anak asrama runtuh terus. Tidak tahu bila buat. Saya harap pihak bertanggungjawab percepat untuk urus jalan ni untuk mudah hantar anak sekolahlah," kata penduduk, Wan Zakiah Yaacob."Kita penduduk Miak susah untuk keluar mencari bekalan. Kita perlu bantuan daripada penduduk Laloh (Kampung Laloh) untuk bantu kami di sini menerima atau mengangkut budak sekolah pada 30 haribulan baru ini untuk pelajar ke asrama SK Lela Jasalah."Jadi kita di sini terima bantuan daripada penduduk Kampung Laloh tu untuk hantar anak kita dari Kampung Miak ke Sungai Depok. Sungai Depok kita perlukan kenderaan lain untuk penduduk Lalohlah," luah penduduk,Tg Usri Tg Hamzah. "Pasal jambatan tu boleh lagilah. Hujan lebat dia terhakis jadi runtuh. Saya minta untuk selesai masalah ni untuk ke kampung Miak. Senang penduduk kampung hantar anak sekolah. Anak sekolah pun ramai duduk luar. Nak keluar masuk tu payah bagi penduduk sini nak kelura beli barang pun payah," kata Penghulu Mukim Chalil, Mohd Iqbal Roslan. Mereka ditemui media selepas menerima bantuan bakul makanan dan wang sumbangan daripada wakil rombongan Pejabat Tanah dan Jajahan Gua Musang.  Sementara itu, Ketua Jajahan Gua Musang, Ab. Pattah Hasbullah berkata pihaknya menyalurkan bantuan bungkusan makanan asas dan wang ringgit kepada 40 Ketua Isi Rumah (KIR) bagi meringankan beban penduduk kampung yang terlibat.  Menurut beliau, jarak Kampung Miak ke bandar Gua Musang adalah sejauh 110 kilometer.Pihaknya perlu menggunakan kenderaan pacuan empat roda kerana laluan sejauh 30 kilometer ke kampung itu tidak berturap.

(Bantuan bakul makanan dan wang sumbangan daripada wakil rombongan Pejabat Tanah dan Jajahan Gua Musang)


Anggota bomba cedera, EMRS dilanggar ketika bantu mangsa kemalangan

KUANTAN, 6 Januari- Seorang anggota bomba cedera selepas dirempuh kenderaan lain ketika melakukan rawatan awal mangsa kemalangan pada pukul 4.00 pagi tadi.Kemalangan berlaku di Kilometer 244.1 Lebuhraya Pantai Timur 1 (LPT1).

Menurut Penolong Pengarah Bahagian Operasi Jabatan Bomba dan Penyelamat Malaysia (JBPM) Pahang, Ismail Abdul Ghani, kenderaan Unit Bantuan Perkhidmatan Kecemasan (EMRS) bersama tiga anggota dikerah ke lokasi kemalangan melibatkan kenderaan pacuan empat roda dan kereta jenis Proton Saga.

Ketika sedang melakukan rawatan awal sebuah kereta jenis Kia Sorento dinaiki dua individu tidak sempat mengelak lalu merempuh Proton Saga hingga berpusing kemudian merempuh lori dan kenderaan EMRS bomba yang berada di tepi lebuh raya. Anggota yang terlibat cedera di kaki dan sakit pada bahagian dada.Susulan kejadian tersebut sepasukan anggota dari Balai Bomba dan Penyelamat (BBP) Gebeng ke lokasi untuk bantuan menyelamat. Semua mangsa yang cedera diberi bantuan rawatan awal dan dihantar ke Hospital Tengku Ampuan Afzan (HTAA).

(Anggota yang terlibat cedera di kaki dan sakit pada bahagian dada)

Jentera EMRS bomba yang terbabit rempuhan kemudian ditunda ke plaza tol terdekat sebelum diserahkan kepada Bahagian Kejuruteraan Bomba untuk tindakan lanjut.


Projek LPB Sarawak Fasa 1 dijangka siap akhir tahun, kecuali di Lambir dan Beluru

KUCHING, 6 Januari- Fasa satu projek Lebuh raya Pan Borneo (LPB) Sarawak dijangka siap akhir tahun ini kecuali Pakej 11 melibatkan Lambir dan Beluru.Pembinaan di kedua-dua kawasan berkenaan dijadual selesai tahun depan berikutan terdapat perubahan skop projek.Sementara itu, keseluruhan Fasa Satu LPB Sabah pula dijangka siap sepenuhnya, akhir 2025.Menteri Kerja Raya, Datuk Seri Alexander Nanta Linggi berkata pelaksanaan fasa satu LPB Sarawak dan Sabah, masing-masing mencapai kemajuan fizikal 91%dan 73%, setakat ini.Fasa kedua LPB Sarawak pula akan membabitkan jajaran Miri-Limbang-Lawas di Lebuh raya Transborneo, fasa kedua projek Sarawak Sabah Link Road (SSLR) dan fasa 1B projek Lebuh raya Borneo Utara Sabah.Ia membabitkan kos keseluruhan dianggarkan, RM26.2 bilion.Kesemua projek baharu itu telah memperoleh kelulusan secara prinsip daripada jemaah menteri pada April tahun lalu.Pembinaan fizikal dijangka bermula tahun depan sebaik belanjawan 2023 diluluskan Parlimen dan pengesahan kelulusan peruntukan diterima daripada agensi pusat.


KKM saran waktu pengoperasian klinik kesihatan dilanjutkan

PUTRAJAYA, 6 Januari - Pengarah Kesihatan negeri disaran meneliti semula keperluan untuk melanjutkan waktu pengoperasian klinik kesihatan bagi mengatasi isu kesesakan di Jabatan Kecemasan. Menteri Kesihatan, Dr Zaliha Mustafa berkata, ia bagi mengalihkan pesakit yang dikategorikan sebagai kes bukan kritikal untuk dirawat di klinik-klinik tersebut dan bukan di Jabatan Kecemasan.“Saya mencadangkan Pengarah Kesihatan Negeri supaya meneliti semula keperluan klinik kesihatan berhampiran di bawah seliaan masing-masing beroperasi secara 'extended hour',” katanya ketika berucap pada Majlis Amanat Tahun Baharu 2023 KKM di sini.Menurut Zaliha, Laporan Ketua Audit Negara 2019 mendapati kesesakan berlaku di Jabatan Kecemasan dengan tempoh menunggu melebihi enam jam. Keadaan itu disebabkan 70 peratus kes yang diterima adalah kes-kes bagi Zon Hijau iaitu bukan kritikal. Ini bertentangan dengan skop atau fungsi sebenar Jabatan Kecemasan yang sepatutnya menerima kes-kes kritikal.

(Ini bertentangan dengan skop atau fungsi sebenar Jabatan Kecemasan hospital yang sepatutnya menerima kes-kes kritikal)

Pada masa sama, beliau turut menggesa pengarah hospital untuk memastikan pembukaan perkhidmatan baharu dengan segera apabila kelulusan jawatan atau sumber manusia tambahan disertakan dengan kelulusan peruntukan kewangan.langkah itu dapat mengurangkan isu tempoh bekerja yang terlalu lama bagi satu-satu masa untuk seseorang pegawai dan secara tidak langsung dapat mengelakkan atau mengurangkan kejadian 'burn-out'.


NADMA nafi edar borang pendaftaran bantuan banjir MTL

KUALA LUMPUR, 6 Januari- Agensi Pengursan Bencana Negara (NADMA) menafikan dakwaan pengedaran sebarang borang pendaftaran bantuan banjir Monsun Timur Laut (MTL).Dalam satu kenyataan pihaknya memaklumkan urusan berkenaan berdasarkan senarai Ketua Isi Rumah yang berdaftar dengan Jabatan Kebajikan Masyarakat.Jelasnya, penduduk terjejas banjir yang tidak berpindah ke Pusat Pemindahan Sementara boleg mendaftar dengan ketua masyarakat atau di pejabat daerah mengikut lokaliti."Bagi mangsa yang tidak berpindah ke PPS, KIR boleh mendaftar dengan ketua-ketua masyarakat atau di pejabat daerah mengikut lokaliti," kata kenyataan itu.NADMA menegaskan, pihaknya tidak terlibat dalam proses pendaftaran, kelulusan dan agihan bantuan.Orang ramai diminta menghubungi pejabat daerah terdekat untuk sebarang urusan berkaitan bantuan banjir.


KKM laksana inisiatif label ubat mesra OKU

PUTRAJAYA, 6 Januari- Kementerian Kesihatan Malaysia (KKM) telah memulakan inisiatif Label Ubat Mesra Orang Kurang Upaya (OKU) Penglihatan bagi membantu pesakit OKU Penglihatan dalam urusan pengambilan ubat.  Menterinya, Dr Zaliha Mustafa menyatakan inisiatif tersebut akan dilaksanakan di 250 fasiliti kesihatan KKM terpilih seluruh negara.  "Label ini diwujudkan bagi memudahkan Orang Kurang Upaya Penglihatan mendapat maklumat yang bukan sahaja cepat tetapi tepat mengenai ubat dan preskripsi keatasnya.Langkah ini selaras dengan matlamat di bawah Malaysian Patient Safety Goals 2.0 - Medication Safety: Medication without Harm". Malaysia merupakan antara negara terawal di Asia yang memperkenalkan label ubat yang mesra OKU penglihatan," kata Mazliha dalam Majlis Amanat Tahun Baharu KKM di Putrajaya.  Tambah beliau, inisiatif tersebut mencerminkan kesungguhan dan keprihatinan kerajaan untuk memastikan golongan terbabit mendapat hak untuk menerima maklumat yang tepat dalam urusan pengambilan ubat secara selamat.  Seramai 55,000 OKU penglihatan bakal menerima manfaat daripada pelaksanaan inisiatif tersebut.


Kuasai bidang STEM, elak generasi ketinggalan - TPM

SIBU, 6 Januari- Pembangunan pelajar untuk menguasai bidang Sains, Teknologi, Kejuruteraan dan Matematik (STEM) amat penting dalam melahirkan generasi yang kreatif dan inovatif.Timbalan Perdana Menteri, Datuk Seri Fadillah Yusof berkata penguasaan dalam bidang STEM amat penting untuk membina generasi yang bukan sekadar mempunyai ilmu dan kemahiran, malah dapat menterjemah ilmu yang diperolehi demi masa depan negara. "Di peringkat Parlimen, kita masih menjalankan program untuk menggalakkan anak-anak kita menguasai bidang STEM. Negara kita masih lemah lagi dalam bidang ini.Oleh itu, jika ada sekolah yang nak mengadakan program berkaitan STEM ini, saya sedia membantu dalam usaha kita nak lihat peningkatan terhadap minat anak-anak kepada bidang STEM. Ia sekali gus dapat melahirkan generasi kita tidak ketinggalan dan seterusnya sama tinggi dengan negara hebat yang lain," kata Fadillah ketika berucap dalam Majlis Santai bersama warga sekolah Sekolah Kebangsaan St Mary, di sini.

Beliau yang pernah mendapat pendidikan awal di sekolah tersebut turut berkongsi kenangan bersama para murid-murid dan berharap semua warga sekolah dapat meneruskan kecemerlangan sekolah tersebut.  Ujarnya, displin yang tinggi perlu diterapkan agar dapat melahirkan modal insan yang berilmu dan membantu negara pada masa depan.  Hadir sama, Timbalan Menteri Pendidikan dan Inovasi Sarawak, Datuk Dr. Annuar Rapaee dan Ahli Dewan Undangan Negeri Katibas, Lidam Assan.  Beliau akan meneruskan lawatan rasmi di Sibu sehingga esok.


Lebih 4,000 jawatan tetap KKM untuk diisi

PUTRAJAYA, 6 Januari - Kementerian Kesihatan Malaysia (KKM) membuka permohonan untuk mengisi 4,914 kekosongan jawatan tetap sebagai pegawai perubatan, pergigian dan farmasi.Menurut Menterinya, Dr Zaliha Mustafa, permohonan bagi pengisian kekosongan tersebut dibuka bermula hari ini hingga 21 Januari."Pada tahun ini, KKM berjaya menambah lagi jumlah penempatan. Sebanyak 4,914 kekosongan jawatan tetap akan ditawarkan, terdiri daripada 4,263 jawatan bagi Pegawai Perubatan, 335 bagi jawatan Pegawai Pergigian dan 316 pula bagi jawatan Pegawai Farmasi." katanya kepada pemberita pada Majlis Amanat Tahun Baharu KKM di sini.

(Kementerian Kesihatan Malaysia (KKM) membuka permohonan untuk mengisi 4,914 kekosongan jawatan tetap sebagai pegawai perubatan, pergigian dan farmasi)

Calon yang berminat dan memenuhi syarat ditetapkan perlu mengisi permohonan dan mengemukakan segera maklumat yang lengkap dan betul.


Separuh akhir Piala AFF 2022: Waktu operasi Stesen LRT Bukit Jalil dilanjutkan

KUALA LUMPUR, 6 Januari- Menjelang perlawanan separuh akhir Piala AFF 2022 pada Sabtu ini (7 Januari 2023), pihak Rapid Rail mengumumkan waktu operasi Stesen Transit Aliran Ringan (LRT) Bukit Jalil akan dilanjutkan hingga 12.30 tengah malam.Bagi kelancaran pergerakan penumpang yang menaiki tren ke Stadium Nasional Bukit Jalil, tren tambahan akan disediakan sejurus tamat perlawanan bagi keselesaan dan kelancaran pergerakan penyokong pulang ke destinasi masing-masing.Kesemua stesen integrasi boleh diakses bagi penumpang dari Stesen Bukit Jalil yang ingin meneruskan perjalanan menggunakan tren laluan berbeza ke destinasi yang ditujui.Sebagai langkah keselamatan, penumpang diwajibkan memakai pelitup muka sepanjang berada di kawasan stesen dan di dalam tren bagi mengekang penularan COVID-19."Penumpang juga dinasihatkan agar menggunakan Kad Touch ‘n Go serta memastikan baki kad mencukupi sebelum tiba di stesen bagi memudahkan perjalanan pergi dan balik."Sejumlah 13,892 ruang parkir tersedia di stesen-stesen LRT dan MRT terpilih bagi penumpang yang ingin menggunakan perkhidmatan tren ke stadium. Penumpang boleh menikmati kadar bayaran tetap parkir sebanyak RM4 apabila menggunakan kad Touch ‘n Go yang sama ketika menaiki perkhidmatan tren," menurut kenyataan itu. Pihak Rapid Rail akan menempatkan kakitangan tambahan bagi melancarkan pergerakan keluar masuk penumpang di stesen.Kemudahan surau juga disediakan bagi penumpang Muslim menunaikan solat.Bagi memudahkan penumpang merancang perjalanan, mereka dinasihati merujuk media sosial dan aplikasi PULSE Rapid KL untuk mendapatkan informasi terkini mengenai status perkhidmatan.

(Waktu operasi Stesen LRT Bukit Jalil dilanjutkan/Rapid KL)


GEORGE TOWN, 6 Januari- Negeri Pulau Pinang akan sentiasa ke hadapan dalam mengiktiraf pertubuhan, persatuan, badan bukan kerajaan(NGO) dan perniagaan yang mempunyai nilai estetika warisan lama.

Ke arah itu, semua organisasi yang mempunyai nilai sejarah lama, seperti melebihi 100 tahun dan ada yang melebihi 200 tahun diiktiraf dalam majlis Anugerah Cemerlang Warisan 100 Tahun Pulau Pinang.

Penganugerahan disampaikan Ketua Menteri, Chow Kon Yeow.  "Kita nampak memang banyak pertubuhan, perniagaan, institusi yang mempunyai sejarah yang begitu lama, menyumbang kepada pembangunan negeri Pulau Pinang dalam satu abad atau dua abad yang lalu sebab ada antara pertubuhan yang melebihi 200 tahun," kata Chow dalam majlis Anugerah Cemerlang Warisan 100 Tahun Pulau Pinang di sini. Chow berkata negeri ini akan menitikberatkan semua usaha mengenal pasti lokasi warisan yang terdiri daripada kelab sukan, rumah beradat, persatuan dan pertubuhan melibatkan semua kaum, perniagaan keluarga , organisasi dan pertubuhan kerana ia merupakan elemen sejarah untuk negeri ini dan agar menjadi pengetahuan kepada generasi muda pada masa akan datang.  Hampir 100 organisasi tersenarai dalam anugerah itu dan dipercayai semakin banyak akan tersenarai pada masa akan datang.

(Chow berkata Pulau Pinang iktiraf pertubuhan, persatuan, NGO, perniagaan punyai nilai estetika warisan lama)


Mekanik maut motosikal rempuh lori treler

GURUN, 6 Januari- Seorang mekanik maut selepas motosikal ditunggangnya merempuh lori treler, kira-kira pukul 10.30 malam tadi.Kemalangan berlaku di Kilometer 81.5 Lebuhraya Utara Selatan (PLUS) arah selatan selepas susur keluar hentian Rehat dan Rawat (R&R) Gurun.Menerusi kenyataan Ketua Polis Daerah Kuala Muda, Asisten Komisioner Zaidy Che Hassan berkata ketika kejadian lori treler berkenaan dalam perjalanan dari arah Plaza Tol Pendang ke arah Plaza Tol Gurun.Ketika insiden, mangsa, Muhd Danial Mohd Suhairy, 20 tahun dari arah hentian Rehat dan Rawat (R&R) Gurun ke arah Plaza Tol Gurun.“Kemalangan berlaku apabila mangsa menunggang motosikal dengan laju ketika keluar dari kawasan R&R itu. Motosikal tersebut gagal dikawal dan melanggar tayar belakang lori treler terbabit," katanya.Akibat kemalangan tersebut, mangsa yang mengalami kecederaan parah di muka dan kepala, disahkan meninggal dunia di tempat kejadian.

(Akibat kemalangan tersebut, mangsa yang mengalami kecederaan parah di muka dan kepala, disahkan meninggal dunia di tempat kejadian)

Hasil siasatan mendapati kemalangan berpunca daripada kecuaian penunggang motosikal sendiri, yang menunggang dengan laju.Kes disiasat bawah Seksyen 41(1) Akta Pengangkutan Jalan 1987.


Pengurusan pekerja asing bakal dipermudah, kurangkan tempoh pengambilan

(Menteri Dalam Negeri, Datuk Seri Saifuddin Nasution Ismail dan Menteri Sumber Manusia, V. Sivakumarbercakap pada sidang media bersama selepas mempengerusikan Mesyuarat Khas Jawatankuasa Bersama Antara Menteri Dalam Negeri dan Menteri Sumber Manusia di Putrajaya)

PUTRAJAYA, 6 Januari - Proses pengurusan pengambilan pekerja asing bakal dipermudah dan disingkatkan kepada tempoh kurang daripada 30 hari. Kementerian Dalam Negeri (KDN) dan Kementerian Sumber Manusia (KSM) akan membentangkan syor ke peringkat jemaah menteri dalam menjajar semula fungsi pengurusan, kelonggaran prosedur dan unjuran keperluan guna tenaga asing.Menurut Menteri Dalam Negeri, Datuk Seri Saifuddin Nasution Ismail, penjajaran semula peranan pengurusan pekerja asing antara dua kementerian ini mampu menyelesaikan segera isu kekurang pekerja di tujuh sektor ekonomi negara.Malah, penyegeraan proses ini boleh menyumbang peningkatan pertumbuhan ekonomi negara sebanyak satu peratus daripada KDNK pada suku pertama tahun ini.

"Jika agensi-agensi kawal selia termasuk KDN yang mengawal visa dan sumber manusia yang mengawal kuota kelulusan, mempermudahkan proses, '1st quarter' kalau semua berjalan lancar, ia akan menyumbang paling kurang 1 % Keluaran Dalam Negara Kasar, 1% ini sebenarnya angka yang besar jadi sebab itu kerajaan memberi perhatian serius kepada aspek memudah cara, mempermudahkan dan melegakan sebarang aspek kekangan dan halangan di peringkat agensi kawal selia, dan mesyuarat hari ini menerima komitmen penuh daripada agensi kawal selia untuk membantu," kata beliau selepas mempengerusikan Mesyuarat Khas Jawatankuasa Bersama Antara Menteri Dalam Negeri dan Menteri Sumber Manusia, V. Sivakumar, di sini. Perubahan dasar yang dijangka dilaksanakan bermula 15 Januari ini tidak akan menjejaskan tatacara dan carta alir permohonan penggajian pekerja asing sedia ada memandangkan fokus penjajaran adalah kepada tatakelola pengurusan pekerja asing.


Anthony Loke tinjau perkhidmatan LRT Kelana Jaya alami gangguan

(Foto FB Anthony Loke Siew Fook)

KUALA LUMPUR, 6 Januari - Menteri Pengangkutan, Anthony Loke Siew Fook sempat turun padang bagi meninjau keadaan perkhidmatan LRT Kelana Jaya dan laluan monorel yang mengalami gangguan pada waktu puncak.Beliau berkata pihak kementerian dan Prasarana akan terus berusaha mengatasi masalah teknikal yang dihadapi dan menstabilkan perkhidmatan.Anthony juga mengambil maklum gangguan perkhidmatan LRT tersebut berlaku disebabkan masalah teknikal.

(Foto FB Anthony Loke Siew Fook)

Gangguan itu seterusnya menyebabkan tren bergerak dengan lebih perlahan dan ramai penumpang menunggu lama di stesen dan keadaan tren yang sangat sesak.Ujarnya, pihak pengurusan teknikal Rapid Rail berusaha sedaya upaya untuk memulihkan perkhidmatan secepat mungkin. Beliau juga memohon maaf atas sebarang kesulitan yang dihadapi penumpang dan mengucapkan terima kasih kepada polis bantuan dan kakitangan yang menolong penumpang di platform.


Perkhidmatan LRT Kelana Jaya pulih

KUALA LUMPUR, 6 Januari - Operasi perkhidmatan Transit Aliran Ringan (LRT) Laluan Kelana Jaya kembali pulih selepas kerja-kerja baik pulih akibat gangguan suis pada landasan selesai pada pukul 6.42 petang.Rapid Rail dalam kenyataan memaklumkan, fungsi suis landasan itu adalah membolehkan tren menukar laluan dari satu landasan ke landasan bersebelahan.“Pasukan teknikal telah dikerah sejurus gangguan berlaku bagi menjalankan kerja-kerja baik pulih. Pihak operasi telah mengaktifkan pelan laluan alternatif dengan menggunakan satu landasan,” menurut kenyataan itu.Kejadian pertama yang berlaku pada pukul 4.24 petang menyebabkan tren terpaksa dipandu secara manual di antara Stesen KL Sentral dan Stesen Pasar Seni manakala gangguan kedua telah berlaku di antara Stesen Damai dan Stesen Dato’ Keramat pada pukul 5.26 petang.

Menurut Rapid Rail, perkhidmatan bas perantara telah disediakan bagi menampung jumlah penumpang  melibatkan enam stesen iaitu dari Stesen KLCC hingga Stesen Setiawangsa sebagai pengangkutan alternatif.Kakitangan operasi dan polis bantuan juga telah ditempatkan di stesen bagi membantu melancarkan pergerakan penumpang yang terjejas.Rapid Rail turut memohon maaf kepada penumpang yang mengalami kesulitan susulan kejadian itu. -BERNAMA


Syarikat EA berminat teroka pasaran Malaysia - PM

KUALA LUMPUR, 6 Januari - Energy Absolute Malaysia Sdn Bhd (EA), peneraju tenaga boleh diperbaharui dan syarikat terkemuka dalam industri teknologi hijau yang berpangkalan di Thailand menyatakan minat untuk meneroka pasaran Malaysia.Perdana Menteri, Datuk Seri Anwar Ibrahim berkata syarikat dengan modal pasaran RM45 bilion itu akan bekerjasama dengan Computer Forms Malaysia Bhd (CFM) untuk membangunkan industri teknologi hijau dan pemindahan teknologi kenderaan elektrik (EV) ke negara ini.

(Perdana Menteri, Datuk Seri Anwar Ibrahim menerima kunjungan delegasi dari Thailand yang diketuai oleh Somphote Ahunai mewakili Energy Absolute Malaysia Sdn Bhd/ Foto FB Anwar Ibrahim)

Dalam hantaran di Facebook beliau, Perdana Menteri berkata EA akan membina kilang pembuatan dan bekalan EV, khususnya dalam sektor pengangkutan seperti bas elektrik, bateri EV dan kereta api elektrik dengan nilai keseluruhan RM5 bilion.Menurut Anwar, sebagai anggota Komuniti Ekonomi ASEAN, dengan budaya dan warisan yang hampir sama, kerjasama antara Malaysia dan Thailand terus kukuh menerusi kerjasama dalam pelbagai lapangan yang relevan.


Pejalan kaki warga India maut dilanggar kereta

SHAH ALAM, 5 Januari- Seorang pejalan kaki warga India maut selepas dilanggar sebuah kereta di Kilometer (KM) 23, Jalan Klang-Banting-Kuala Lumpur, Banting, dekat sini, awal pagi tadi.Dalam kejadian kira-kira 1.10 pagi, mangsa dikenali sebagai Ramakrishnan Aravint, 24, maut di lokasi kejadian akibat kecederaan parah di kepala.Ketua Polis Daerah Hulu Langat Superintendan Ahmad Ridhwan Mohd Nor @ Saleh berkata siasatan awal mendapati kereta yang dipandu lelaki tempatan berusia 22 tahun itu menghala ke arah Banting dari Klang sebelum merempuh mangsa yang sedang melintas jalan."Akibat daripada perlanggaran itu pejalan kaki berkenaan telah terpelanting pada cermin besar hadapan dan jatuh di atas pembahagi jalan sebelum disahkan meninggal dunia di lokasi kemalangan.“Pemandu kereta yang bekerja sebagai ejen insurans tidak mengalami sebarang kecederaan," katanya dalam kenyataan hari ini.

Ahmad Ridhwan berkata pihaknya sedang mengesan waris atau majikan mangsa bagi proses pengecaman mayat di Unit Forensik, Hospital Banting dan kes disiasat mengikut Seksyen 41 (1) Akta Pengangkutan Jalan 1987. Beliau meminta orang ramai yang mempunyai maklumat mengenai kejadian itu supaya menghubungi balai polis berhampiran atau Inspektor Keisha Nur Azalea Betty Saran menerusi talian 011-62622972 atau 03-31872222 bagi membantu siasatan. -BERNAMA


JKDM bersedia jika GST dilaksanakan semula

TUMPAT, 5 Januari- Jabatan Kastam Diraja Malaysia (JKDM) bersedia sekiranya kerajaan melaksanakan semula Cukai Barang dan Perkhidmatan (GST).Ketua Pengarah JKDM, Datuk Zazuli Johan berkata, bagaimanapun ketika ini belum ada sebarang ketetapan berkaitan cadangan untuk melaksanakan semula GST. "Pelaksanaan GST bergantung kepada kerajaan dan pihak kami sentiasa bersedia. Sekiranya kerajaan kata okey, kita sentiasa bersedia.

(Ketua Pengarah Jabatan Kastam Diraja Malaysia (JKDM), Datuk Zazuli Johan)

"Apapun semuanya bergantung kepada kerajaan termasuklah kadar atau peratus yang bakal ditetapkan," katanya kepada pemberita selepas Program Khidmat Bakti Bersama 200 Masyarakat Siam di Pengkalan Kubor di sini, hari ini.


KPDN rekod 10,894 kes seleweng barangan keperluan

BACHOK, 5 Januari- Kementerian Perdagangan Dalam Negeri dan Kos Sara Hidup (KPDN) merekodkan 10,894 kes dengan nilai rampasan RM115 juta membabitkan pelbagai kesalahan penyelewengan barangan kawalan dan bersubsidi sepanjang tahun lalu. Timbalan Menterinya, Fuziah Salleh berkata jumlah itu turut melibatkan kesalahan peniaga yang didapati menipu pelanggan termasuk menukar tanda harga telur."Ada juga kes didapati melanggar kesalahan sebagai contoh kalau dia (peniaga) menjual telur itu dengan menulis harga lain, katalah gred B tetapi dia tulis gred lain, jadi kalau didapati melakukan kesalahan, dia boleh diambil tindakan oleh penguat kuasa."Kes sedemikian kita ambil tindakan sita kerana didapati melakukan kesalahan tanda harga,” katanya dalam sidang media selepas meninjau bekalan makanan di sebuah pasar raya di Jelawat di sini, hari ini.Beliau berkata antara kesalahan lain yang direkodkan ialah berkaitan bekalan minyak masak paket, gandum, petrol dan diesel. Fuziah berkata usaha berterusan dilakukan menerusi Ops Bersepadu bagi memerangi penyelewengan barangan kawalan dan bersubsidi terutama ketika menghampiri musim perayaan.

Timbalan Menteri Kementerian Perdagangan Dalam Negeri dan Kos Sara Hidup (KPDN), Fuziah Salleh

"Dalam melaksanakan Ops Terjah pada 17 Disember 2022 hingga kini pihak penguat kuasa memeriksa 12,293 premis dan mendapati 9,961 bekalan mencukupi.“Daripada jumlah itu sebanyak 9,961 premis didapati bekalan mencukupi, 2,118 bekalan berkurang dan hanya 214 premis perniagaan yang tiada bekalan," katanya.Katanya, masalah bekalan telur pula terkawal dan dijangka selesai sepenuhnya Februari ini menerusi pelbaga usaha termasuk mengimport telur dari India.


Nasib jurulatih bola tampar ditentukan KBS

KUALA LUMPUR, 5 Januari- Kementerian Pendidikan menyerahkan kepada Kementerian Belia dan Sukan (KBS) untuk menjalankan siasatan serta menentukan nasib jurulatih bola tampar yang menampar dua pemain pelajar wanita baru-baru ini.Timbalan Menteri Pendidikan, Lim Hui Ying berkata pihaknya akan memantau siasatan bersama KBS walaupun jurulatih terbabit telah tampil memohon maaf dan ibu bapa pelajar berkenaan telah memaafkan individu berkenaan.“Menteri KBS Hannah Yeoh dan Menteri KPM Fadhlina Sidek akan sentiasa memantau siasatan dan perkara ini tidak galakkan kerana banyak cara untuk mengenakan denda kepada pelajar-pelajar berkenaan,” katanya ketika ditemui di Wisma Dewan Bahasa dan Pustaka, di sini, hari ini.Beliau mengulas isu seorang jurulatih pasukan bola tampar wanita Melaka bawah 14 tahun (B-14) yang menampar dua pemainnya dalam satu kejohanan berlangsung di Johor pada 14 hingga 16 September 2022 lepas.Terdahulu, Lim menghadiri Pertandingan Teater Bahasa Melayu Sekolah Jenis Kebangsaan Cina (SJKC) membabitkan sembilan sekolah dari seluruh negara.Lim berkata program itu telah dilaksanakan sejak 2016 bertujuan mengetengahkan bakat pelajar SJKC yang secara langsung dapat mempertingkatkan penguasaan bahasa kebangsaan melalui teater.

“Program ini dilaksanakan secara kerjasama dengan Persatuan Kebudayaan Han Malaysia (HAN), Dewan Bahasa dan Pustaka serta Jabatan Kebudayaan dan Kesenian Negara (JKKN).“Dengan pelaksanaan program sebegini ia sangat membantu memperkasa Bahasa Melayu di kalangan pelajar SJKC dan dapat membantu menambah perkataan Bahasa Melayu melalui skrip teater yang dibaca oleh pelajar yang terlibat,” katanya. BERNAMA